16:12 / 08.07.2020 1487 pdf Ўқиш режими + -\nДунё мўъжизаларга бой бўлиб, улардан бири она сутининг мўъжизаси энг ҳайратланарлисидир. Гўдак туғилиб чинқириб йиғлайди, она кўкрагини боланинг оғзига солиши билан эма бошлайди. Онанинг меҳр-муҳаббати жўшиб, кўксидаги сут томчилайди. Аллоҳ таолонинг мўъжизасини қарангки, сутнинг харорати билан гўдакнинг харорати бир хилда, на иссик ва на совук, бу илиқ сут на ачийди ва на совиб қолади. Кундузи-ю кечаси бир хилда камайиб, кўпайиб бораверади. Аёлнинг яратувчан қилиб яратилиши Қуръони Карим оятларида батафсил ёритилган. Ҳатто ундаги суралардан бирига «Нисо» — аёл номи берилган.\nПайғамбар Муҳаммад соллаллоҳу алайҳи васалламнинг ҳадисларида «Жаннат — оналар оёғи остидадир» деганларида ҳам она гўдагини дунёга келтириб, уни бағрига босиб эмизганлигини назарда тутганлар. Аллоҳ таоло Қуръони Каримда шундай мархамат қилади:\n«...Онаси унга қийналиб ҳомиладор бўлди ва уни қийналиб туғди. Ва унинг ҳомиласи ва кўкракдан ажратиши ўттиз ойдир...». (Аҳқоф сураси, 15 оят)\nҲомиладорлик катта машаққатдир. Ҳомила пайдо бўлиши билан онанинг машаққатлари бошланади. Кўнгли айнийди, заифлашади ва бошқа турли қийинчиликларни бошидан ўтказади. Вақт ўтиб, ҳомила катталашиб борган сари онанинг машаққати ҳам катталашиб боради. Бу машаққатларни фақат Аллоҳ берган оналик меҳригина енгиллаштириши мумкин.\nКейингиси энг қийин жараёнлардан бири туғиш пайтидир. Ҳар бир она ўз фарзандини катта қийинчилик билан дунёга келтиради. Тўлғоқ, туғиш – булар ҳаммаси фақат Аллоҳнинг инояти билан амалга ошади. Ҳар бир инсон ана шу қийноқларни бошидан кечириб туққан ўз онасини ҳар қанча эҳтиром қилса, шунча оз. Сўнгра туғилган болани эмизиб, ювиб-тараб, тарбиялаб, катта қилиш керак бўлади. Болага ҳомиладор бўлгандан тортиб, уни сутдан ажратгунгача бўлган даврда қанчадан-қанча машаққатлар ўтади. Инсон боласи энг ожиз бўлиб туғиладиган жонзотдир. Барча ҳайвонларнинг боласи туғилганидан бир оз вақт ўтганидан сўнг, ўзининг кунини ўзи кўриб кетаверади. Аммо инсон боласи узоқ муддатли парваришга муҳтождир. Бу меҳнатни ҳам асосан она бажаради. Шунинг учун онани ҳурмат-эҳтиром қилиш алоҳида таъкидланади.\nАёл қалбида меҳр товланса, кўкрагидаги меҳр булоғи чашма каби отилиб чиқади. Гўдакнинг очиққанини у йиғламасидан беш ўн дақиқа олдинроқ она ҳис қилади гарчи у йироқда бўлса ҳам.\nОна сутининг фойдали хусусияти ҳеч бир жонзот сутининг калориясига тенглаштирилмайди. Она сути болага куч-қувват бериши билан бирга ақлий мўъжиза яратиш имконини беради.\nРивоятларда келтирилишича кунлардан бир куни овчининг ўлжасига она кийик тушиб қолибди. Унинг бўйнига чилвир солган мерган қараса кийикнинг кўзидан ёш тирқираб оқар, елинидан сут томчилаб турар эмиш. Титраётган жониворни кўрган мерганнинг раҳми келиб, «Ҳа жонивор эмизикли экансанда» дея қўйиб юборибди. Чопиб кетаётган кийик тез-тез ортига қарар, гоҳида бошини силтаб миннаддорчилик билдираётгандек эди. Мерган аста кийикнинг ортидан бориб пойлабди. Ғорга кириб боласини эмизаётган кийик инграр, унинг ноласи дилни пора-пора қилар, унинг инграшидаги нолани шундай англабди.\nБугунлигинг эмгинда тўйгин болам,\nЭртан яна деярингни қўйгин болам.\nМерган бу сўзларни ҳис қилиб она кийикга раҳм-шавқати ортиб уйига қайтиб кетибди. Бу ходисани қўни-қўшни қавм-қариндошларга етказибди. Шундан буён бу ривоят халқ орасида машҳур бўлиб кетган экан.\nДарҳақиқат, кўзи ёриган она дарҳол ўзини эмас боласини ўйлайди, унинг соғ-саломат туғилганини билмокчи бўлиб дояга мурожаат қилади. Илиқ гап эшитгач кўнгли таскин топади. Шу аснода гўдак ила онанинг меҳр - муҳаббат риштаси томирларида жўш уради. Кўксини тутиб боласини эмизиш тараддудини кўради. Бола тамшанади. Эндигина дунёга келган гўдак бу ҳолатни қаердан, кимдан ўрганди экан? Аллохнинг мўъжизаси бу, юқорида айтиб ўтганимиз бу икки ёшгача эмизиш она сутининг болага фойдалари хақида эди. Тиббиётнинг исботлашича, боласини кўп эмизган онада кўкрак саратони хасталиги учрамайди.\nБу воқеага узоқ йиллар бўлди. Аниқроғи 70-йиллар эди. Катта опамиз туғрукхонадан келгач, йигирма кунлар ўтиб, хасталаниб қолади. Ҳамма яқинлари бемор билан овора бўлиб чақалоқни унутиб қўядилар. Тўғрироғи иши бўлмайди, нима бўлса ҳам онасини саломат сақлаб колиш ҳаракатида бўладилар. Аммо опамизнинг яқиндагина кўзи ёриган овсини чақалоқни қўлига олиб ўз уйига олиб келади ва чақалоқни эмизади. Икки гўдаклар битта онани эмадилар. Бундан хабардор бўлган бемор кунига соғайиб боради. Болани эмизган овсинига эса тасаннолар айтадилар. Ака-сингил бўлган чақалоқлар ҳозир ҳар-бирлари уйли-жойли бахтли ҳаёт кечириб бир-бирлари билан борди-келди қиладилар. Фарзандларига ҳам биз ака-сингилмиз дейдилар.\nБаъзида боласини сунъий озиқлантириб, қадди-қомат бузилади, деб эмизмаётган ёки боласини кўча-куйда ташлаб кетаётган ёки аборт йўли билан нобуд қилаётган аёлларни кўриб ёқа ушлайсан киши. Наҳотки, ўз зурриёдини ўз қўли билан нобуд қилса, вақтинчалик хузур-ҳаловат деб гўдак умрини хазон қилса. Гўзал ҳулк билан эл-халқга нафи тегадиган, вақтини ўтказмай, тинч юртда, соғ-саломат шукроналикга не етсин. Хаётда яшаётганингни ўзи ҳам –мўъжиза. Аллоҳ ҳар биримизга гўзал саодат билан яшаш бахтини берсин.\nBahodirxon 10:13 / 25.09.2020\nЯна бир бора Аллоҳни қудратига таслим бўлдим\nUmmm Mastura 16:05 / 11.07.2020\nАллоҳ кечирсин 1-фарзандмни 11 ойлигида сутдан чиқардим, иншаАллоҳ кейинги фарзандларимда фарз қилинганича эмизаман\n13:09 / 08.07.2020 1456\n18:30 / 08.07.2020 3089\nVIНубувват хонадонига биринкетин бошқа оналаримиз ҳам кириб кела бошладилар. Уларнинг ҳар бирлари ўзларига яраша бир олам эдилар, десак, муболаға қилмаган давоми...\n1428 12:30 / 12.02.2019\n1256 19:05 / 11.12.2019\n2050 19:02 / 08.01.2020\n1977 16:02 / 15.10.2018


Жуманиёз Жабборов (1930)\nHome icon Бош саҳифа»Кутубхона»Антология»Жуманиёз Жабборов (1930)\nҲам журналист, ҳам шоир, ҳам драматург, ҳам носир Жуманиёз Жабборов Қашқадарё вилояти, Косон ноҳиясидаги Пўлоти қишлоғида 1930 йили дунёга келган. Ўрта мактабни тугатиб, Тошкент Давлат дорилфунунида таҳсил кўрган. 1952—1953 йилларда Москвадаги Адабиёт олий курсида ўқиган. Шундан сўнг «Шарқ юлдузи» ойномасида (1953— 1962) аввал бўлим бошлиғи, сўнг масъул котиблик қилган, 1962—1964 йилларда «Гулхан» ойномасига муҳаррир бўлган. 1964—1976 йилларда «Совет Ўзбекистони» («Ўзбекистон овози») рўзномасида бўлим бошлиғи, бош муҳаррир ўринбосари вазифаларида ишлайди. 1976—1981 йиллар мобайнида Республика партия Марказий қўмитасида шўба мудири, 1981—1985 йилларда Ғафур Ғулом нашриётида директор, 1985—1990 йилларда эса Ўзбекистон Ёзувчилари уюшмаси қошидаги таржима ишлари бўлими маслаҳатчиси, 1990 йилдан то ҳозирги кунгача Ўзбекистон Давлат мукофотлар қўмитаси бўйича масъул котиб бўлиб ишлаб келмоқда.\nЖуманиёз Жабборовнинг адабий фаолияти 50-йиллардан бошланган. Ҳозиргача йигирмадан ортиқ шеърий, насрий тўпламлар, ўнлаб достонлар ва драмалар яратган. Ашш чоғда болалар шоири сифатида «Тоғдаги учрашув» (1986), «Гулжаҳон ва Ҳасанжон» (1968) тўпламларини яратган. Унинг биринчи шеърий тўплами эса 1953 йилда «Ватанимни уйлайман» номи билан чоп этилган. Шундан сўнг «Баҳор нафаси» (1956), «Мақсад йўлида» (1958), «Тоғлар садоси» (1961), «Она ер қўшиғи» (1962), «Субҳидам хаёллари» (1964), «Шеърлар» (1966), «Саҳро санами» (1967), «Лирика» (1970), «Илҳом дақиқалари» (1971), «Еътиқод» (1978), икки жилдлик «Сайланма» (1980—1981), «Хаёлимда ўзинг» (1985), «Кўпглим гўзали» (1991) каби шеър ва достонлар тўпламлари, «Достонлар» (1974), «Қуёш юрти» (1983) каби йирик поемалар мажмуаси, «20 кун дафтари» (1967), «Соҳиллар ҳикояси» (1978) каби насрий асарлар йиғиндиси нашр бўлган. Шунингдек, «Гулшан» (1957), «Тоғлар садоси» (1959), «Она ер қўшиғи» (1961), «Саҳро санами» (1966), «ЙЎлдаги ўйлар» (1968), «Дишлоқ-даги ҳайкал» (1970), «Муҳаббат наққоши» (1980) каби достонлар яратилган.\nУ моҳир шоир, ҳикоянавис, очеркнависгина эмас, таниқли драматург сифатида ҳам баракали ижод қилиб келади. Айниқса, у яратган «Ўжарлар» (1971), «Йиллар ўтиб» (1975), «Тўйдан олдин томоша» (1979), «Менинг оппоқ кабутарим» каби драмалари Тошкентда, қатор вилоят театрларида, Қозоғистон, Қирғизистон, Тожикистон республикалари саҳналарида қўйилиб келади.\nЖуманиёз Жабборов моҳир ва сермаҳсул таржимон сифатида Лермонтов, Байрон ва Фирдавсийлар асарларини ўз она тилида сўзлатган.\nШоир, носир, драматург ва журналист Жуманиёз Жабборов адабиёт ва халқ олдидаги ана шу хизматлари учун қўша-қўша орден ва медаллар, фахрий ёрлиқдар билан тақдирланган. 1980 йилда эса унга Ўзбекистонда хизмат кўрсатган санъат арбоби унвони берилган.


Нонушта учун қандай бўтқа фойдали? | Qalampir.uz\nНонушта учун қандай бўтқа фойдали?\nСаломатлик\t09 Ноябрь 08:04 4917\nГарвард тиббиёт мактаби олимлари рейтингида сули ёрмасидан тайёрланган бўтқа фойдалилиги бўйича учинчи ўринда туради. Бунинг сабаблари ҳақида тиббиёт фанлари номзоди, диетолог Юлия Чехонина маълумот берди.\nМутахассиснинг сўзларига кўра, сули ёрмасидан тайёрланган бўтқа ичак микрофлорасининг ҳолатини яхшилашга ёрдам беради. У ортиқча холестеринга қарши курашда ёрдам берадиган холинни ўз ичига олади. Шунингдек, кунига икки марта бўтқа истеъмол қилганда гипертония хавфи камаяди.\nГречкадан тайёрланган бўтқанинг калорияси сули ёрмасидан тайёрланган бўтқаникидан пастроқ. Гречкадан тайёрланган бўтқа, шунингдек энергияни тежаш ва чидамлиликни сақлашга имкон беради.\nЗиғир уруғидан тайёрланган бўтқа эса энг фойдали бўтқа ҳисобланади.\n“У Омега-3 ни ўз ичига олган. Бу қон томирлари ва қон айланиши учун зарур. Шунингдек, у баъзи хавфли касалликларга қарши профилактика омилидир, чунки у антиоксидант хусусиятларга эга, ёшликни узайтиришга ёрдам беради ва эрта қаришни олдини олади”, деган Чехонина.\n26 Ноябрь 13:02 55204\n27 Ноябрь 19:00 42090\n26 Ноябрь 11:11 41468\n27 Ноябрь 11:27 41321\n28 Ноябрь 13:57 35009


Ҳиндистонда 1 миллиард эмланишга эришилди | Interpress.uz\nБош саҳифаДолзарбҲиндистонда 1 миллиард эмланишга эришилди\nҲиндистонда 1 миллиард аҳолининг COVID-19 га қарши вакцина билан эмланишини тарихий босқичига эришди. Аҳолининг 75 фоизга яқини (18+) биринчи дозани, тахминан 30 фоизга яқини эса ҳар иккала дозани ҳам қабул қилган.\n– Ҳиндистонда аҳоли 40 ҳафтадан кам бўлган вақт ичида 1 миллиард вакцина дозаси билан эмланди. Бу муҳим воқеа Ҳиндистонда эмлаш даврининг турли жиҳатларида – янги вактсиналарни ишлаб чиқиш, уларни миқдорини кўпайтириш ва тарқатиш мамлакатнинг қудратли технологияга эга эканлигидан далолат беради.\n– Вакцинация жараёнининг кенглигини бутун мамлакат бўйлаб 313 мингта Ковидга қарши эмлаш марказлари борлиги билан аниқлаш мумкин. Уларнинг 74 фоизи қишлоқ жойларида бўлиб ҳозиргача умумий қамровнинг 65 фоизини ташкил қилади. Вазифага 740 минг кишидан иборат эмлаш гуруҳлари, шу жумладан 264 мингдан ортиқ эмловчилар тайёрланди.\n– Ҳиндистонда COVID-19 эмлаш ҳаракати 2021 йил 16 январда бошланган эди. Аммо тайёргарлик ишлари 2020 йил апрелда Корона вакцинаси бўйича йўналтирилган тадқиқотлар Миллий ишчи гуруҳи тузилиши билан бошланган эди. Шуни алоҳида таъкидлаш жоизки, Ҳиндистон вакцинасининг ўзига хос белгиси бу Бош Вазир Нарендра Моди томонидан юқори даражадаги назорат ва мувофиқлаштириш бўлди.\n– Ҳиндистон вакциналар ишлаб чиқаришга устувор аҳамият қаратди ва маҳаллий вакцина ишлаб чиқарувчиларига молиявий ва техник ёрдам кўрсатиш учун “Миссион Совид Суракша” ни ишга туширди. Бу миссия Зйдус Садила томонидан ишлаб чиқилган, дунёдаги биринчи ДНК асосидаги Зйсов-Д вакцинасининг асосидир, бу 12 ёшдан ошган болаларга эмлашни осонлаштиради. Миссия, шунингдэк, Бҳарат Биотэч компаниясининг имкониятларини ривожлантиришни қўллаб-қувватлади ва бошқа давлат сектори ишлаб чиқарувчилари учун инфратузилма ва технологияларни ривожлантиришни ҳам қўллаб -қувватлади.\n– Бугунги кунда Ҳиндистон бир нечта платформаларда бир нечта вакциналарни ишлаб чиққан ягона мамлакатдир (Бҳарат Биотэч компаниясининг СОВАХИН фаолсизлаштирилган вирусли платформасидан фойдаланади, Зйсов-Д-ДНК вактсинаси, Совишиэлд вирусли вэкторли вактсинаси, Гэннова Ҳиндистоннинг биринчи мРНКи вакцинаси бўлиш учун курашмоқда.\n– Миллий коронавирусга қарши эмлаш дастури бўйича, авваламбор, соғлиқни сақлаш ва фронт ишчилари, шунингдек, кекса фуқаролар эмланди. Ундан сўнг дастур 45 ёшдан ошган ва қўшма касалликларга чалинган одамларни ўз ичига олади, кейинчалик 45 ёшдан ошган барча фуқаролар киритилди. Давом этаётган босқичга 18 ёшдан ошган барча фуқаролар киритилди ва умумий эмлаш муассасаларида эмлаш бепул ўтказилмоқда. Бу тахминан 940 миллион одамга ҳар бири икки дозали эмлаш кераклигини англатади.\n– Ҳиндистоннинг Дори-дармонларни назорат қилиш бош бошқармаси (ДСГИ) маьқуллаши билан, Ҳиндистон Сэрум Институтининг СОВИШИЭЛД ва Буюк Британиянинг Астра Зэнэса компанияси билан ҳамкорликда, шунингдек Бҳарат Биотэч Интернатионал Лимитед компаниясининг СОВАХИН ва Россиянинг СПУТНИК В билан ҳамкорликда ишлаб чиқилган учта вакцина қўлланилган. Қўлга киритилган 1 миллиард дозанинг деярли ҳаммаси Ҳиндистонда ишлаб чиқарилган, Спутник В-нинг озгина қисми (тахминан 0,4 миллион доз) бундан мустасно. Бундан ташқари, ушбу эмлаш дозаларининг 95% дан ортиғи Ҳиндистон соғлиқни сақлаш тизими томонидан етказиб берилган, бу унинг имкониятлари кенглигидан далолат беради. Шунга қарамай, хусусий соғлиқни сақлаш пунктлари ҳам эмлаш ҳаракатини амалга оширишга киритилди.\n– Умумжаҳон Эмлаш Дастури (УИП) билан тажрибамиз Ҳиндистоннинг муваффақиятли эмлаш сафарига муҳим ҳисса қўшди. Совуқ занжирли УИП тизими ишга туширилди ва юқори даражага кўтарилди. Вакциналар 29000 га яқин совуқ сақлаш пунктларида сақланди ва 700 дан ортиқ музлаткичли юк машиналарда мамлакат бўйлаб етказиб берилди.\n– Совуқ занжирларни этказиб бэриш тармоқлари вактсиналарнинг электрон разведка тармоғи (эВИН) ёрдамида бошқарилади. эВИН – бу маҳаллий ишлаб чиқилган технология бўлиб, у вакцина захираларини рақамлаштиради ва смартфонлар иловаси орқали совуқ занжирнинг ҳароратини назорат қилади.\n– Ҳиндистон, шунингдек, ўзига хос СоWИН рақамли платформасини ишлаб чиқди. Рақамли платформа фойдаланувчиларни рўйхатга олиш, уларни эмлашни режалаштириш, ҚР (Қуиск Рэспонсэ Содэ – Тэз Жавоб коди) кодига асосланган эмлаш сертификатларини яратиш ва эмлаш тарихини ёзиб олиш имконини берди. Бундан ташқари, СоWИН Ҳиндистоннинг турли штатларида эмлашга бўлган эҳтиёжни ўз ичига олган бутун амалга ошириш жараёнини кузатиб борди.\n– 1 миллиардлик диққатга сазовор жой, шунингдек, ҳеч ким ортда қолмаслигини таьминлаш учун барча қийинчиликларини енгиб ўтган ҳамширалар, ёрдамчи ҳамширалар ва минглаб Ҳиндистондаги тиббиёт ходимларининг енгилмас руҳини нишонлайди. Яқинда мамлакатнинг Шимолий-Шарқий минтақасида Дронэс вакциналарини етказиб бериш тажрибали тарзда ўтказилди. Ҳомиладор ва эмизикли аёллар, камбағаллар, саёқлар ва бошқа заиф, ҳимоясиз гуруҳларга ёрдам кўрсатишга алоҳида эьтибор қаратилди. Мактаб ўқитувчиларига болаларни хавфсизлигини таъминлаш учун навбатдаги эмлаш ҳам амалга оширилди.\n– 2021 йил охирига келиб, Ҳиндистон COVID-19 вакциналарини ойлик ишлаб чиқаришни кўпайтиришни, аҳолининг катта қисмини тўлиқ эмлашни кўриб чиқмоқда. Бу бош вазир Нарендра Модининг “Дунё бу, бир Оила” ҳақидаги тарғиботини амалга оширишга ҳисса қўшиб, вакциналарни дунё билан бўлишиш имкониятини оширади.\nҲИНДИСТОННИНГ ЎЗБЕКИСТОНДАГИ ЭЛЧИХОНАСИ


Қадимги дунёнинг энг муҳим ва сирли иншоотлари » Скачать музыку бесплатно новинки музыки 2016-2017\nБаланд кўприклар ва осмонўпар бинолар — замонавий муҳандислик соҳасининг мўъжизаларидир, бироқ инсонни ҳайратга солувчи дунёдаги баъзи иншоотлар минг йиллар аввал барпо этилган. Мазкур рўйхатда милоддан аввалги йилларда пайдо бўлган мафтункор ва ҳайратланарли архитектура ёдгорликларининг айримларини кўриш мумкин. Буюк Хитой девори Хитой императори Цинь Ши Хуан улкан бино қурилишини бошлашга буйруқ беради ва иншоот натижада Буюк Хитой деворига айланади. Мазкур обида структурасининг узунлиги 10 000дан ортиқ километрни ташкил этади. Ньюгрейнж (Ирландия) Қиш фаслидааги қуёш тикка туриш ҳолатидан бошлаб ҳар йили тўрт кун давомида офтоб нурлари мазкур ёдгорликнинг энг юқори қисмидан кириб, қадимий маъбуд ҳайкалини нур билан ёритиб, зиё сочади. Стоунхеждан анча аввал қурилган (милоддан аввалги 3200 йилда) Ньюгрейнж кўпроқ диний маросимлар ўтказиладиган макон сифатида эътироф этилган. Атрофдаги сопол девор қолдиқлари бу ерда қишлоқ аҳолиси босқинчилардан ҳимояланганини кўрсатади. Акрополь (Греция) Афинада Акрополь шаклида қурилган биринчи бино эрамиздан аввалги 480-йилларда форслар томонидан бузиб ташланган. Буюк иморатни қайта қуриш ишларига юнонлар қарийб эллик йил сарфлашди. Қилинган меҳнат эса бунга арзийди. Акрополнинг энг ажралиб турувчи нуқтаси Парфенон бўлиб, унда қачонлардир олтин ва фил суягидан ясалган гўзал Афина ҳайкали қад ростлаган эди. Гёбекли-Тепе ёки Қориндор чўққи (Туркия) Бу эрамиздан аввалги 9000 йилларда барпо этилган дунёдаги биринчи ибодатхона бўлган. У ерда қад ростлаган ҳайкаллар эса унданда минг йил аввал ўрнатилган. Энг қизиғи шундаки, қурилишнинг айрим жиҳатлари археологларни ҳануз ўйлантириб қўяди: ибтидоий жамиятда яшовчи инсонлар 60 тоннадан оғир Т шаклидаги устунларни қандай кўтара олишган экан. Стоунхеж (Англия) Дунёдаги энг машҳур археологик ёдгорлик ҳисобланмиш Стоунхеж милоддан аввалги 3000 йилда бунёд этилган. Ёдгорлик турли тошлардан яратилган бўлиб, уларни 300 километрли масофадан бу ергача қандай қилиб олиб келингани номаълумлигича қолмоқда. Бундан ташқари, олимлар Стоунхежнинг аслида нима мақсад учун қурилгани юзасидан баҳс олиб боришда давом этишмоқда. Мунозаралар натижасида энг ғаройиб назариялар келиб чиққан: қадимий синоатга бой сиғиниш манбаи ёхуд илғор астрономик асбоб ва ҳ.к. Карнак тошлари (Франция) Бу қадимий ёдгорлик инсонлар қуёш ва юлдузлар ҳаракатини кузатиши учун хизмат қилган. Милоддан аввалги 4500 йилда аждодлар ўзлари учун қизиқарли ва оригинал машиналарни ихтиро қилиб, мураккаб математик ҳисоблашларни амалга оширишга қодир бўлганликларига ишониш қийин. Майдонга қатъий тартибда оғирлиги бир неча тоннадан ошувчи 3000дан ортиқ тошлар ўрнатилган. Мегалитик ибодатхоналари (Мальта) Турли услубдаги олтита ибодатхона тўплами - Мальтадаги энг севимли сайёҳлик масканларидан бири саналади. Мегалитик иншоотлар нафақат ўзининг ёши билан (улар милоддан аввалги 3500 йилда қурилган), балки замонавий техник ечимлар билан тўғридан-тўғри боғлиқлиги учун ҳам эътиборга сазовордир. Нэп-оф-Хауар (Буюк Британия) Оддий тошлардан ясалган уй? Асло ундай эмас. Қаршингизда Шимолий Европадаги энг қадимий уйлардан бири турибди. Нэп-оф-Хауарнинг икки биноси айёрона ўтиш йўлаги билан ўзаро боғланган, эшикдан эса денгизнинг гўзал таровати кўриниб туради. Томдаги тешик уйда ёнғин содир бўлгани ва жиҳозлар тошдан ясалгани учун сақланиб қолганини билдиради. Manba: xabardor.uz


Қишлоқ хўжалиги ва озиқ-овқат маҳсулотлари ишлаб чиқариш бўйича долзарб вазифалар - Халқ сўзи\n22:56 07 Август 2019 Жамият\nУнда Ўзбекистон Республикаси Президенти Администрацияси, Вазирлар Маҳкамаси масъул ходимлари, турли вазирлик ва идоралар раҳбарлари, маҳаллий ҳокимликлар мутасаддилари, Жаҳон банки, Осиё тараққиёт банки каби халқаро молия ташкилотларининг мамлакатимиздаги вакиллари, шунингдек, қишлоқ хўжалиги ва озиқ-овқат маҳсулотлари ишлаб чиқарувчилари, тадбиркорлик субъектлари, фермерлар, экспортёрлар қатнашди.\nТаъкидланганидек, кейинги йилларда амалга оширилаётган ислоҳотлар иқтисодиётнинг барча тармоқларини, жумладан, озиқ-овқат саноатини ривожлантириш, хусусий сектор фаолиятини қўллаб-қувватлаш, қўшимча қийматга эга маҳсулотлар ишлаб чиқариш ҳажмини кўпайтиришга қаратилгани билан ҳам аҳамиятли бўлмоқда.\nАлбатта, бу каби соҳаларда салмоқли ютуқларга эришилди. Ўз навбатида, камчиликлар ҳам кўзга ташланмоқда. Хусусан, мамлакатда йилига ўртача 16 миллион тоннадан ортиқ мева-сабзавот, полиз ва дуккакли маҳсулотлар, 1,5 миллион тоннага яқин гўшт, 10 миллион тоннага яқин сут ишлаб чиқарилса-да, уларни саноат усулида қайта ишлаш даражаси ўртача 15-20 фоизни ташкил қилмоқда. Агрологистика тизими яхши ривожланмаган, қишлоқ хўжалиги маҳсулотларини сақлаш ва саралаш хизматлари талаб даражасида эмаслиги ҳосилнинг қарийб 30 фоизи исроф бўлишига олиб келмоқда. Етиштирилган маҳсулотларни халқаро стандартларга мос лаборатория текширувидан ўтказишда ҳам муаммолар кўзга ташланади.\nҚарорга асосан, қишлоқ хўжалиги маҳсулотларини қайта ишлаш бўйича 174 ва озиқ-овқат соҳасида импорт ўрнини босувчи маҳсулотлар ишлаб чиқариш бўйича 24 йирик инвестиция лойиҳаси амалга оширилади, мева-сабзавотчиликка ихтисослашган туманларда мавжуд самарасиз боғлар ўрнида 36 минг гектар интенсив боғлар ташкил этилади.\nАна шу вазифалар ижросини таъминлаш, қарор мазмун-моҳиятини мамлакатимизнинг барча ҳудудларидан келган қишлоқ хўжалиги ва озиқ-овқат маҳсулотлари ишлаб чиқарувчилари, тадбиркорлар ва фермерларга янада кенгроқ тушунтириш мақсадида ташкил этилган семинарда соҳага доир янгиликлар, мавжуд муаммолар атрофлича муҳокама қилинди. Тегишли дастурларда белгиланган лойиҳаларни ўз вақтида ва самарали татбиқ этиш юзасидан фикр алмашилди.\nТаъкидланганидек, озиқ-овқат маҳсулотлари ишлаб чиқариш ва экспортини кўпайтириш борасида муҳим масалаларни ҳал қилишга киришилган. Жумладан, жаҳон бозоридаги талаблардан келиб чиққан ҳолда экспортбоп қишлоқ хўжалиги маҳсулотларини ишлаб чиқаришга асосий устувор вазифа сифатида қаралмоқда. Жойлардаги ҳолат таҳлил қилинганда, бугунги кунда мева-сабзавотчиликка ихтисослашган 55 тумандаги аҳвол кўнгилдагидек эмас. Шу боис, боғдорчилик ва узумчиликдаги аҳволни тубдан яхшилаш мақсадида Қишлоқ хўжалиги вазирлиги ҳузурида Боғдорчилик ва иссиқхона хўжалигини ривожлантириш, Узумчилик ва виночиликни ривожлантириш агентликлари ташкил қилинди. Бу тизимдаги лойиҳаларни имтиёзли молиялаштириш учун ҳар икки агентликда махсус жамғарма ташкил қилинди. Бу эса тадбиркорлар ва фермерлар учун янги имкониятлар яратади.\nИнтенсив боғдорчиликда биринчи маротаба бир қатор имтиёзлар жорий қилинди. Жумладан, интенсив боғларда сув тежовчи технологияларни жорий қилиш бўйича 1 гектарга қилинган харажатнинг 6 миллион сўми давлат бюджетидан қопланади. Шунингдек, умумий майдони 35 гектардан кўп бўлган интенсив боғларга сув чиқариш мақсадидаги 120 миллион сўмгача бўлган харажатлар учун давлат томонидан субсидия ажратилади.\nБугунги кунда кўп тадбиркорларимизни тижорат кредити олишда кафиллик масаласи қийнаб келаётгани сир эмас. Эндиликда интенсив боғ барпо этиш учун олинадиган кредитнинг 50 фоизигача бўлган қисми Тадбиркорлик фаолиятини ривожлантиришни қўллаб-қувватлаш давлат жамғармаси томонидан кафиллик асосида берилиши белгиланмоқда.\nШунингдек, замонавий логистика марказлари, иссиқхоналар ва музлаткичли омборхоналар қуришга ҳам алоҳида эътибор қаратилади. Ҳозирда бу борадаги аҳвол мутлақо қониқарсиз. Бугунги кунда юртимизда атиги 31 агрологистика маркази фаолият юритмоқда. Қишлоқ хўжалиги маҳсулотларини сақлайдиган 760 минг тонна сиғимга эга 1500 та музлаткичли омборхона мавжуд. Улар жами етиштирилган мева-сабзавотларнинг 4,5-5 фоизини қамраб олади, холос.\n2019-2021 йилларда Андижон, Бухоро, Жиззах, Самарқанд, Сурхондарё, Тошкент, Фарғона ва Хоразм вилоятларида халқаро молия институтлари маблағлари ҳисобидан 3 миллион тонна сиғимга эга, шунингдек, Қорақалпоғистон Республикаси, вилоятлар ва Тошкент шаҳрида сиғими 360 минг тонна бўлган жами 37 замонавий агрологистика марказлари ташкил этилади.\n"Ўзстандарт" агентлигининг республика ҳамда Наманган ва Самарқанд ҳудудий синов ва сертификатлаштириш марказлари ҳузуридаги синов лабораторияларини тўлиқ модернизация қилиш ва янги ускуналар билан таъминлаш, озиқ-овқат соҳасида 726 халқаро стандартларни жорий қилиш каби чора-тадбирлар белгиланмоқда.\nБунинг натижасида қишлоқ хўжалиги маҳсулотларининг асосий турларини қайта ишлаш ва экспорт қилиш ҳажмини қарийб 2-2,5 баробар ошириш, агрологистика марказларини ташкил этиш орқали қишлоқ хўжалик маҳсулотларини сақлаш қувватини 3,8 миллион тоннага етказиш, қўшимча 118 минг тонна импорт ўрнини босувчи озиқ-овқат маҳсулотлари ишлаб чиқариш қувватларини ишга тушириш режалаштирилган.\nЖаҳон банкининг Ўзбекистондаги ваколатхонаси раҳбари вазифасини вақтинча бажарувчи С.Зоря, Осиё тараққиёт банкининг Ўзбекистондаги раҳбари С.Мальвичини мамлакатимиз қишлоқ хўжалиги соҳасини модернизация қилиш, экспорт кўламини ошириш бўйича таклифлари билан ўртоқлашди.\nВилоятлардан келган тадбиркорлар ўзларини қийнаётган, ечимини кутаётган муаммоларни ҳам очиқ-ойдин ўртага ташлади.\nХусусан, Фарғона вилоятидаги “Paradise Garden Fruit” МЧЖ раҳбари Адҳамжон Абдураҳмонов қишлоқ хўжалиги маҳсулотлари экспортида ҳужжатларни расмийлаштириш билан боғлиқ муаммолар ҳақида гапириб, бу тизимдаги ҳақиқий ҳолатни яхшилаш, соддалаштириш ҳақида таклифларини билдирди. Шунингдек, транспорт логистикаси бўйича креатив ғоялари билан ўртоқлашди.\nЁнғоқ ишлаб чиқарувчилар ва экспорт қилувчилар уюшмаси раиси Камол Абдуллаев эса барча боғларни томчилатиб суғориш тизимига ўтказиш, бу борада боғбон ва фермерларга кўмаклашиш кераклиги ҳақида долзарб муаммони ўртага ташлади. Унинг фикрича, томчилатиб суғориш тизимини жорий этиш учун зарур технологияларни ўзимизда ҳам ишлаб чиқарса бўлади. Бу эса тизимни жорий этишда маблағ тежалишига хизмат қилади, албатта.\n– Вилоятимиздаги томорқа хўжаликлари, фермерлардан турли мева-сабзавотларни улгуржи нархда харид қилиб, хорижга экспорт қиламиз, – деди Самарқанд вилояти Каттақўрғон туманида фаолият кўрсатаётган хусусий тадбиркор Нодирбек Сафаров. – Бир йилда 3,5 миллион долларлик миқдорда савдо айланмамиз мавжуд. Бугун пойтахтимизнинг Бектемир туманида жойлашган мевани қайта ишловчи “Интерсок” масъулияти чекланган жамияти фаолияти билан танишдик. Корхонада салқин ичимликлар, 16 турдаги шарбатлар ишлаб чиқарилар экан. Мазкур корхонада маҳсулотлар 100 фоиз маҳаллий хомашёдан ишлаб чиқарилиши эътиборлидир. Биз ҳам ўз хизматларимизни уларга таклиф қилдик.


Заргарлик (қимматбаҳо) буюмларни сотиб олишнинг ҳусусиятлари\nҚимматбаҳо металлардан ва тошлардан ясалган буюмлар билан чакана савдони рўйхатдан ўтган юридик шахслар амалга оширади.\nҚимматбаҳо металлардан ва тошлардан ясалган товарларни сотиш фақат ихтисослаштирилган заргарлик дўконлари, универмаглар, савдо марказларининг бўлимлари, секцияларида амалга оширилади.\nДўконлар ва бўлимларда қуйидагилар мавжуд бўлиши шарт:\n“Ўзстандарт” агентлигининг давлат текширувчилари текширган биринчи ёки иккинчи класс аниқликдаги торозилар;\nпробани аниқлаш учун реактивлар.\nЗаргарлик буюмларини жойлаштириш\nИхтисослаштирилган заргарлик дўконларида, универмаглар, савдо марказларининг бўлимлари ва секцияларида харидорларга қимматбаҳо металлардан ва тошлардан ясалган буюмларни кўрсатиш қулай бўлиши керак.\nХаридорларга қулай бўлиши учун заргарлик зеб-зийнатлар, столни тузаш буюмлари ва бошқа буюмлар вазифаси ва хилига кўра гуруҳларга ажратилади.\nХаридорларга тақдим этиладиган маълумотлар\nСавдо залларида харидорлар учун зарур бўлган қуйидаги маълумотлар кўзга кўринарли жойга осиб қўйилиши керак:\nқимматбаҳо металлардан ва тошлардан ясалган буюмлар учун Ўзбекистон Республикасида белгиланган пробалар тўғрисидаги ахборот;\nқимматбаҳо металлардан ва ясалган буюмни тамғалаш тартиби тўғрисидаги норматив ҳужжатдан кўчирмалар;\nпроба тамғалари тасвири, чакана савдо корхонаси Давлат пробани аниқлаш палатасида рўйхатдан ўтказилганлиги тўғрисидаги гувоҳнома.\nҚимматбаҳо металлардан ва тошлардан ясалган буюмларда уларни тайёрлаганларнинг тамғалари ва Давлат пробани аниқлаш палатасининг проба тамғалари бўлсагина сотилади.\nСотувга қўйилган маҳсулот ҳақидаги очиқ маълумот\nСотувга қўйилган қимматбаҳо металлардан ва тошлардан ясалган буюмларда маҳсулотнинг номи, тайёрловчи, артикул, проба, 1 грамм маҳсулотнинг массаси ва нархи, сотувга қўйилган буюмларнинг тури, хусусияти, буюмнинг массаси ва чакана нархи кўрсатилган ҳолда пломбаланган ёрлиқлар бўлиши керак.\nҚимматбаҳо металлардан ва тошлардан ясалган заргарлик буюмлари ва бошқа маиший буюмлар тамғаланмайди, лекин уларда сифат сертификати бўлиши керак.\nХаридорга хизмат кўрсатиш\nСотувчи қимматбаҳо металлардан ва тошлардан ясалган буюмларни танлашда харидорга малакали ёрдам бериши ва уни зарур маслаҳат билан таъминлаши, харидорни сотувдаги мавжуд намуналар билан таништириши керак.\nХаридор хоҳишига кўра сотувчи-ходим харидор танлаган қимматбаҳо тошлардан тайёрланган буюмни дўкон иш кунининг охиригача сақлаб туришга мажбур.\nҚимматбаҳо металлардан ва тошлардан ясалган безаклар якка тартибда ўраб-жойланган бўлиши керак.\nЗаргарлик буюмидаги камчиликларни бартараф этиш\nҚимматбаҳо металлардан ва тошлардан ясалган буюмлар алмаштирилмайди ва қайтариб олинмайди.\nҚуйидаги ҳоллар бундан мустасно:\nчакана савдо корхонаси қайд этмаган нуқсонлар (зиракка тошлар, илгакларнинг, билакузукка шарнирли бирикмаларнинг сифатсиз маҳкамланганлиги, ёрлиқлар, ушалган жойлар, тирналган жойлар, ғудурлар ва бошқа нуқсонлар) аниқланганда;\nдавлат проба тамғаси муҳрининг заргарлик қотишмаси амалдаги пробасига мос келмаганда;\nбуюм хусусиятининг пломбаланган ёрлиқ маълумотларига мос келмаганда.\nУшбу нуқсонлар аниқланганда харидор харид қилинган кундан бошлаб 6 ой ичида харид нархи тегишлича қайта ҳисобланган ҳолда ана шундай буюмларга ёки бошқа буюмларга алмаштиришга ёхуд нуқсонларни текин бартараф этилиши ёки харид нархи мутаносиб равишда камайтирилишини талаб қилишга ҳақли.\nШунингдек, харидор зарар қопланган ҳолда олди-сотди шартномасини бекор қилишга ҳам ҳақли.\nХаридорнинг кўрсатиб ўтилган талаблари товар чеки тақдим этилгандан кейин кўриб чиқилади.\nҚимматбаҳо металлардан ва тошлардан ясалган буюмларни сотиш\nАлмаштириш ёки нуқсонларни текин бартараф этиш муддати бузилганда сотувчи неустойка тўлаши шарт.\nСифатга оид нуқсон масаласида келишмовчилик бўлганда сотувчи қимматбаҳо металлардан ва тошлардан ясалган буюмни мустақил экспертиза ўтказиш учун Давлат пробани аниқлаш палатасига юборишга мажбур.\nХаридор экспертиза ўтказишда қатнашишга ҳақли.\nҚимматбаҳо металлардан ва тошлардан ясалган буюмлар учун тўланган нақд пул назорат-касса машиналари орқали қабул қилинади.\nҚимматбаҳо металлардан ва тошлардан ясалган сотилган буюм учун харидорга касса чеки ҳамда савдо ташкилоти қайди қўйилган ва сотувчи-ходим имзолаган товар чеки нусхаси берилади.\nТовар чеки нусхасида буюмнинг номи, артикули, нархи ва сотиш санаси, сотувчи-ходимнинг имзоси ва савдо корхонаси штампи кўрсатилади.\nСотувчинниг харидор олдида жавобгарлиги\nСотувчи қимматбаҳо металлардан ва тошлардан ясалган буюмларни сотиш қоидаларини бузганлиги учун харидор олдида жавоб беради.\nАҳолидан заргарлик буюмларини сотиб олиш\nҚимматбаҳо металлар, тошлар синиқларини ва улардан ясалган буюмларни аҳолидан сотиб олувчилар Давлат пробани аниқлаш палатаси белгилаган тартибда рўйхатдан ўтказиш гувоҳномасига эга бўлиши керак.\nЗаргарлик буюмларини қайта ишлаш ва тайёрлаш учун Давлат пробани аниқлаш палатасинниг тартибда рўйхатдан ўтказиш гувоҳномасига эга бўлиш керак.\nСотиб олиш пунктлари аҳолидан заргарлик (қимматбаҳо) буюмларини сотиб олиши\nСотиб олинган бойликларнинг ҳақи тўлангандан кейин қимматли бойликлар сотувчига қайтарилмайди.\nСотиб олиш пунктлари аҳолидан шартнома асосида қуйидагиларни сотиб олади:\nкумуш гардишли чинни ва биллур буюмларни.\nБойликларни тарозида тортиш\nБойликларни тарозида тортиш қуйидаги аниқликда бўлиши керак:\nишлов берилган тошлар учун — 0,1 граммгача.\nБойликларни сотиб олиш ва сотишни расмийлаштириш\nБойликларни харид қилиш операциялари бойликларнинг эгаси иштирокида амалга оширилади (пробани аниқлаш, тортиш, штифт, канифолни йўқотиш ва бошқалар).\nБойликларнинг нархи сотувчи билан келишилгандан кейин сотиб олувчи товаршунос\n4 нусхада квитанция ёзади, квитанцияни сотиб олувчи товаршунос ва сотувчи имзолайди.\nСотиб олиш тақиқланган товарлар


“Пахта – 2013” нинг илк қурбони Қаршида қайд этилди\nҚашқадарё вилоят ўрта махсус, касб-ҳунар таълими бошқармаси масъул вакили Қаршидаги агросаноат коллежи талабасининг 9 сентябрь куни пахта теримида ҳалок бўлгани тўғрисидаги норасмий хабарларни тасдиқлади. Қашқадарё вилоят прокуратурасидаги Озодлик манбаси маълумотларига қараганда, Қаршидаги Ҳилол агросаноат коллежининг 2 босқич талабаси, 1996 йили Қарши туман, Сарой қишлоғида туғилган Мухлиса Ўрол қизи Ражабова 9 сентябрь куни ҳалок бўлган.\nҚашқадарё вилоят ўрта махсус, касб-ҳунар таълими бошқармаси масъул вакили Қаршидаги агросаноат коллежи талабасининг 9 сентябрь куни пахта теримида ҳалок бўлгани тўғрисидаги норасмий хабарларни тасдиқлади.\nБошқарма вакили Озодликнинг фожеага оид саволларига коллеж раҳбариятининг махсус маълумотномаси ҳали бошқармага етиб келмаганини рўкач қилиб, жавоб беришни истамади.\nҚашқадарё вилоят прокуратурасидаги Озодлик манбаси маълумотларига қараганда, Қаршидаги Ҳилол агросаноат коллежининг 2 босқич талабаси, 1996 йили Қарши туман, Сарой қишлоғида туғилган Мухлиса Ўрол қизи Ражабова 9 сентябрь куни ҳалок бўлган.\nМарҳума ўша куниёқ касалхона моргига олиб борилган ва жасади патологоанатомик текширувдан сўнг ота-онасига топширилган.\nФожеа тафсилотлари тўғрисида гапирар экан, прокуратурадаги Озодлик манбаси айнан мана бундай деди:\n- Қиз ҳожатхонага бориб-қайтаётиб ариқда аввал қўлини ювган, кейин оёғини ювмоқчи бўлиб ариқ ёнидаги чироқ ўрнатилган темир устунлардан бирини ушлаган ва уни ток урган.\nМанбанинг айтишича, вилоят прокурори ва вилоят ички ишлар бошқармаси бошлиғи фожеа юз берган куниёқ воқеа жойига етиб борган. Воқеани шу кунда махсус комиссия ўрганмоқда. Комиссия хулосасининг бир ой ичида чиқиши кутилмоқда.\nТалаба қизнинг ўлими учун унинг ота-онасига товон пули тўланадими, деган саволга жавобан манба жўяли бир гап айта олмади.\nПрокуратурадаги Озодлик манбасининг айтишича, коллеж директорлари талабалардан “хавфсизлик техникасига риоя қиламан, аравага осилмайман, чўмилмайман“, деган мазмунда тилхатлар олган.\nЎзбекистондаги мажбурий меҳнатга қарши кураш билан шуғулланувчи бир қатор халқаро ташкилотларнинг “Пахта кампанияси” коалицияси вакили Умида Ниёзованинг айтишича, коллеж ўқувчиларидан олинган тилхатлар амалдорларни ўқувчи ўлими учун жавобгарликдан сақлаб қололмаслиги керак.\nТилхатларни назарда тутар экан, Умида Ниёзова бундай деди:\n- Албатта, бу ноқонуний ҳужжат дея олмайман, лекин улар асоссиз қоғозлардир. Коллеж ўз ўқувчиси билан қанақадир шартнома тузганми? Қайси шартлар билан у ишга жалб қилинган? Қанча ҳақ тўланади? Шунақа шартноманинг ўзи йўқ. Ўқувчилар ишга оғзаки буйруқ билан жалб этилган. Бу ҳолатда распискалар қонун доирасидаги документлар эмас.\nУмида Ниёзованинг айтишича, марҳума Мухлиса Ражабова ва унинг коллеждошларини пахта теримига жалб этиш халқаро ва маҳаллий қонунларга хилофдир.\n- Мажбурий пахтага олиб чиқилган ва у ерда ҳалок бўлган 16 яшар қиз болалар ҳуқуқлари конвенцияси бўйича бола ҳисобланади. Ҳатто бола ҳисобланмаса ҳам, мажбуран ишга жалб қилишнинг ўзи бу қонунбузарлик. Бу - ҳам Ўзбекистон меҳнат кодексини бузиш, ҳам халқаро конвенцияларни бузишдир,\nдеди Ўзбекистондаги мажбурий меҳнатга қарши кураш билан шуғулланувчи бир қатор халқаро ташкилотларнинг “Пахта кампанияси” коалицияси вакили Умида Ниёзова.\nҚашқадарё вилоят ўрта махсус, касб-ҳунар таълими бошқармаси масъул вакилининг Озодликка айтишича, вилоятдаги коллежлар ўқувчилари 5, 6 сентябрдан бошлаб пахта теримига жалб этилган.


Валюта айирбошлаш шоҳобчаларининг эгалари ким? – mulkdor.com\nFriday 22 January 2021 /\nUSD 9999.9999EUR 9999.9999\nҚуръон (Ал.Мансур таржимаси)\nВалюта айирбошлаш шоҳобчаларининг эгалари ким?\nJanuary 22 2014, 01:01 ЖамиятИқтисодиёт хабарлариЎзбекистон\nЯқинда 5 доллар сотиб олиш учун бир қатор жиддий, сунъий тўсиқларга, аниқроғи, муаммоларга дуч келдик. Ҳа, сиз менга 5 доллар нима учун керак бўлиб қолганидан ҳайрондирсиз. Гап шундаки, ҳозирги кунда республикамизда йирик олди-сотди ҳаракатлари: уй-жой, автомобиль, қимматбаҳо мол-мулк савдосида АҚШ доллари устувор кучга эга. Бундан ташқари бугунги кунга келиб, доллар билан “ҳисоб-китоб” қилиш ишлари бошқа “жабҳа”ларни ҳам забт этган, десам асло муболаға бўлмас. Масалан, ойлик маоши ўз вақтида, яъни ойма-ой бериб туриладиган “престиж” ташкилотларга ишга кириш, “шўхлик” туфайли қонунга хилоф иш тутиб қўйган шахслар “иши”ни ёпиш, бости-бости қилиш, касалликка чалинган беморларни жиддий даволаш ва ҳакозо, ҳакозо ишлар учун мутасаддилар қўлига “кўк”идан тутқазилиши ҳеч кимга сир эмас. Хуллас, бугун доллар иссиқ жоннинг ҳаммасига бирдек зарур. Менга эса, 5 доллар уйимизга қўшни республикадан келган меҳмонни туман ички ишлар бўлимидан вақтинча рўйхатдан ўтказиш учун керак эди.\nШу ўринда эътиборингизни бир нарсага қаратмоқчимиз: суриштирув, ўрганишларимиздан шу нарса аён бўлдики, худди биздагидек вақтинчалик рўйхатга қўйишга оид хизмат учун давлат божи Россияда рублда, Белорусда белорус рублида, Қозоғистонда тенггеда, Қирғизистонда қирғиз сомида, Туркманистонда манатда, Украинада гривнада, Озарбайжонда озарбайжон манатида, яъни мазкур давлатларнинг миллий валюталарида тўланаркан. Холбуки, аниқлашимизча, ушбу давлатларнинг деярли барчасида миллий валютани АҚШ долларига айирбошлашда айтишга арзигули муаммо мавжуд эмас экан. Ўзбекистонда эса, бунинг мутлақо акси, банк ёки Валюта айирбошлаш шоҳобчаларидан АҚШ доллари харид қилиш тоғга тош кўтариб чиқишдан кўра анча қийин иш…\nХўш, 5 доллар кимга ва нима учун тўланиши керак? Маълумки, Ўзбекистон билан ўртада виза жорий этилмаган давлатлардан (МДҲдаги айрим давлатлар) юртимизга келган чет эл фуқаролари мамлакатимиз ҳудудида 5 суткадан кўп рўйхатсиз яшаш ҳуқуқига эга эмас. Агар хорижликнинг 5 суткадан кўп яшашига тўғри келса, у ҳолда меҳмон, албатта, ўзи келган манзил бўйича туман ички ишлар бўлимида вақтинча рўйхатдан ўтиши шарт. Акс ҳолда қонунга итоатсизлик аломати вужудга келади ва бунинг натижасида меҳмон, ҳатто мезбон ҳам қонунда белгиланган миқдорда жарима тўлашга ёки ички ишлар идоралари ходимлари ёинки божхона ходимларининг оғзини ёғлашга тўғри келади. Юқорида тилга олганимиз 5 доллар айнан меҳмоннинг ўзи келган туман ички ишлар бўлимидан хоҳишига кўра олти ойгача муддатга вақтинча рўйхатдан ўтиш учун тўлашга керак.\nҲукуматимиз томонидан АҚШ доллари устувор кучга эгалиги тан олинган ҳолда, аниқроғи, замона зайлига кўра республика банклари қошида Валюта айирбошлаш шоҳобчалари очилгани ва фаолият юритаётганига бир неча йил бўлди. Мамлакатимизда бу йиллар давомида аҳолининг АҚШ долларига нисбатан эҳтиёжини таъминлаш мақсадида алоҳида чора-тадбирлар амалга оширилди. Бироқ бундай чора-тадбирларнинг реал ҳаётда, яъни амалиётда эмас, балки шунчаки “қоғозлар”да қолгани ва қолаётгани ҳар қандай онгли одамга сир эмас. Фикримизнинг нечоғли тўғрилигига 5000 доллар эмас (қонунга биноан ҳар бир фуқаро банк, Валюта айирбошлаш шоҳобчасидан ҳар уч ойда 5000 доллар харид қилиш ҳуқуқига эга) атиги 5 доллар савдоси бошимизга тушганида яна бир карра иқрор бўлдик. Валюта айирбошлаш шоҳобчалари назаримизда аҳоли эҳтиёжини қондириш учун эмас, балки бир ҳовуч шахслар манфаати учун хизмат қилаётганини чуқур англадик. Чунки шоҳобчалардан долларни сизу бизга номаълум бўлган мартабали шахсларгина давлат курсида сотиб ола олади.\nТўғриси, биз ушбу мақоламиз орқали бошқа давлат фуқароларини вақтинча рўйхатдан ўтказишга оид икир-чикирлар хусусида эмас, унинг тимсолида вужудга келадиган доллар харидига доир мураккабликлар ҳақида сўз юритмоқчимиз, холос…\nХуллас, биз 5 доллар излашни бошладик. Излаш давомида “ўзингда йўқ, оламда йўқ” деган нақлнинг нақадар тўғри айтилганини ҳам англадик. Уни топиш бизнинг асосий вазифамиз. Ўзимизга яқин банклардан ҳам, валюта айирбошлаш шоҳобчаларидан ҳам бу 5 доллар дегани топилмагач, унинг “анқонинг уруғи” эканлигига ишонч ҳосил қилгандек бўлдик. Кунимиз “қора бозор”га қолди. Валюта айирбошлаш шоҳобчаларидан тополмаган “анқонинг уруғи”ни қора бозордан топиш илинжида Қўйлиқ деҳқон бозори ҳудудига бордик. У ерда Валюта айирбошлаш шоҳобчалари атрофида қўлларида даста-даста пул кўтариб юрган замонавий касб вакиллари – валютафурушларга учрашишимизга тўғри келди. Уларнинг биридан 15000 сўмга 5 доллар сотиб олдик. Асосий муаммомиз осон ҳал бўлганидан хурсанд ҳолда кетишга чоғланганимизда, шундоққина ёнларида туриб, дуч келган одамларга овозининг борича “доллар, Россия рубли, тенгге оламиз” деб пешвоз чиқаётган валютачиларни кўрмаган қонун посбонларининг бодроқдек-бодроқдек кўзлари бизни кўриб, йўлимиздан тўхтатиши навбатдаги муаммога дуч келишимизга сабаб бўлди. Улар билан ўртамизда кечган баҳс-мунозаралар эса 5 доллар харид қилиш чоғида дуч келган бир нечта муаммолар ичида алоҳида мавзу…\n…Биз 5 долларлик бўлдик. Мен ҳам, меҳмон ҳам оворагарчиликларга барҳам берилганидан шодланиб, қонун посбонларининг терговлари, таъмагирлигидан нафратланиб, сўкина-сўкина (кечирасиз, сўкинишга мажбурсиз, фақат ичингизда) ИИБнинг паспорт бўлимига йўл олдик. Энди ишимиз тугаши керак. Бироқ чучварани хом санабмиз, аниқроғи, чучваранимас Линкольн бобонинг расми туширилган атиги битта “қимматбаҳо қоғоз” – 5 долларни хом санабмиз. Навбатдаги муаммо бизнинг минг азобда қора бозордан сотиб олган 5 долларимизни ИИБ ҳовлисида жойлашган Валюта айирбошлаш шоҳобчаси ходимаси яроқсиз деб топганида вужудга келди. Таннозой ғазначи биз топиб борган “анқонинг уруғи”нинг йили эскирганини рўкач қилиб, уни қабул қилишдан бош тортди. У 2005 йилдан олдин чиқарилган долларларни Валюта айирбошлаш шоҳобчаларида эмас, айнан банкларда сотиб, сертификат олишимиз мумкинлигини айтгач, пулимизни чўнтакка солиб, ўзимизга энг яқин бўлган Миробод тумани, Фарғона кўчасида жойлашган “Турон банк”ка бордик. Яна ўша банк ходимаси, бизга 1 соат олдин 5 доллар сотмаган қиз. “Мана сиз сотмаган 5 долларни бошқа жойдан сотиб олиб келдик” дедим мағрурона ва пулни олдига қўйдим. Бироқ афсуски, ўша кассир қиз ҳам Линкольн бобонинг боши туширилган тасвир тагида “2006” ва ундан юқори рақамлар ёзилиши кераклигини тилга олиб, пулимизни қўлимизга тутқазди ва гапни қисқа қилди-қўйди. Биз марказга шошилдик. У ерда дастлаб Халқ банки, сўнгра Асака банкнинг Валюта айирбошлаш шоҳобчасига учрадик. Биздан ҳатто Ўзбекистон Республикаси Марказий банки ҳам қолмади. Ўзбекистон Республикаси Миллий банкига йўл олдик. Улар бизни шаҳарнинг бошқа қисмида жойлашган Тошкент шаҳар ташқи иқтисодий фаолият миллий банкига юборишди… Хуллас, банклараро саёҳатимиз узоқ давом этди, лекин биз ҳеч қандай ижобий натижага эриша олмадик.\nБошимизни қуйи эгиб, туман паспорт бўлимига келдик. Мақсадимиз паспорт бўлими бошлиғига учрашиш, вазиятни тушунтириш, ҳозирча паспортни вақтинчалик рўйхатдан ўтказиш учун қабул қилиб туришини (чунки меҳмоннинг Ўзбекистон ҳудудида қолиш муддати тугаётган эди), 5 АҚШ доллари тўланганлиги тўғрисидаги квитанцияни паспортни олиш чоғида тақдим этишимизни айтиб тушунтиришдан иборат эди.\nНегадир яна паспорт бўлими ҳовлисида жойлашган Валюта айирбошлаш шоҳобчаси олдига бордик. Ҳар эҳтимолга қарши биз каби вақтинчалик рўйхатдан ўтиш учун ҳақ тўлаш мақсадида навбат кутиб турган нотаниш кишидан 5 доллар сўрадик. Бахтимизга унда биз банкма-банк юриб тополмаган беш доллар бор экан. Ундан 5 долларни 15000 сўмга сидқидилдан сотиб олдик ва навбатимиз келганда кассирга топширдик. У бизнинг минг азобда, деярли кўз ўнгида топган 5 долларимизни тахминан 35-40 баравар арзон давлат курсида қабул қилиб, қўлимизга бежирим сертификат тутқазди. Шукурки, ишимиз битди, бироқ бу 5 доллар бизнинг роппа-роса 1 кунлик вақтимизни ўғирлади. Ишимиз битгач, 5 доллар харид қилиш учун кетган харажатларимизни ҳисоблаб донг қотдик. Нақ 70000 сўмга тушибмиз. Бунга “қора бозор”нинг қорабойлари сотган эски 5 доллар харид суммаси (эмишки, 2013 йилнинг ноябрь ойидан эътиборан банклар 2005 йилдан олдин чиққан АҚШ долларини қабул қилмас экан), ИИБдан турли банкларга, валюта айирбошлаш шоҳобчаларига бориб-келиш учун кетган йўл ҳақимиз ҳам киради…\nХуллас, юқорида таъкидлаганимиздек, ҳукуматимиз томонидан вақти-вақти билан хорижий валютани сотишга оид турли чора-тадбирлар кўриб борилади. Норасмий Валюта айирбошлаш шоҳобчаларининг эгалари “қўлга олинади”, мамлакатдан қочиб кетишга улгургани улгуради, қўлга тушганларига нисбатан гўёки жазо чоралари кўрилади. Қўлга олинган мартабали валютчикларга оид шов-шувлар маълум муддат юрт бўйлаб изғийди, яна орада бир неча кун вақт ўтгандан кейин худди эсган шамол тинганидек ҳамма нарса ўз измига тушади. Валюта айрибошлаш шоҳобчаларининг собиқ “эгалари” тегишли жойларга катта миқдорда “бер-бер” орқали яна ўзлари эгаллаб турган лавозимларини қўлга киритади, борди-ю бундай қилинмаса, “курси”лари янги эгалар қўлига ўтади. Бироқ Валюта айирбошлаш шоҳобчаларининг эгалари кимлигини оддий халқ мутлақо билмайди, аниқроғи, уларнинг билишига йўл қўйилмайди. Замонавий касб эгалари – валютафурушлар эса яна эмин-эркин “фаолият” юрита бошлайди. Долларга эҳтиёжманд оддий халқ эса, яна ўша-ўша ҳар хил кўргуликларга гирифтор бўлиб юраверади. Мамлакатда “Жисмоний шахсларга хорижий валютани сотиш тартибини либераллаштириш чора-тадбирлари тўғрисида”ги ва бошқа бир-биридан жарангдор қарорлар қабул қилинади ва қилинаверади, улар ҳаётга тадбиқ этилади, этилаверади, бундай қарорлар ўз кучини қоғозда сақлаб қолса-да, амалда ҳеч қандай кучга эга бўла олмаганлиги туфайли алал-оқибат халқнинг назаридан четда қолади ва қолаверади. АҚШ долларининг расмий курси тийинлаб бўлса-да бетиним ўсишдан тўхтамайди, бу ўсиш эса “қора бозор” олчоқларини янада руҳлантиради, чунки доллар қоғоз бўйича атиги 7 тийинга ошса, “қора бозор”да 700 сўмга ошади. Энг ачинарлиси, миллий валютамиз – сўм қадрсизликни зиммасида ортмоқлаб юраверади. Бу эса, иқтисодиётимизни танг аҳволдан чиқаришга, шубҳасиз салбий таъсир кўрсатади.\nТошкент шаҳар Миробод туманида жойлашган “Фарғона” бозори ва Қўйлиқ бозори ҳудудида жойлашган Валюта айирбошлаш шоҳобчалари олдида бўлиб ўтган “эксклюзив” суҳбатимизни негадир сиз азизлар ҳукмига ҳавола этишни лозим топдик.\nМен: Ассалому алейкум, 5 доллар керак эди.\nКассир: Продажага йўқ.\nМен: Кечирасиз, қаердан сотиб олсам бўлади?\nКассир: Билмадим бошқа банкларнинг обмен пункитига бориб кўринг.\nМен: Билсангиз, яқин атрофда жойлашган банкларнинг адресини айта қолинг.\nКассир: Нимага керак ўзи?\nМен: Паспорт столига вақтинчалик рўйхатдан ўтиш учун.\nКассир: Менимча, банклардан топиш қийин. “Қўйлиқ” бозоридаги валютчиклардан ола қолинг…\n“Қўйлиқ” бозоридаги валюта айирбошлаш шоҳобчасидамиз.\nКассир: биз беш доллар сотмаймиз.\nМен: Нега? (Саволимга кассирнинг ўрнига шоҳобчанинг шундоғам кичик дарчасини деярли тўсиб турган бегона аёл жавоб берди).\nБегона аёл: Ўзиззи гўёки Америкадаги банклари олдида тургандек ҳис қивосизку укагинам!\nБегона аёл: Ҳа, шунақа. Биза бўтта нимеа туриммиза? Билиб қўйинг, бизани банкла 5 доллар билан почкаватся қимийди.\nБегона аёл: Сиз кимсиз ўзи, ҳе йў, бе йў, обмен пунктга бош суқасиз? Худди машу касса билан доим ишлийдигон одамдей. Очерет олин, одамла соатлаб, кунлаб очерет кутвотти бўтта.\nМен: Сизнинг уйингизга бош суқмадимку.\nБегона аёл: Қатга кесейизам. Хмм, беш доллар кереймуш. Яхшиси, 50 доллар олақолин.\nМен: Биринчидан, менга 50 доллар керакмас, иккинчидан 5 доллар сотмаган касса 50 доллар сотармиди?\nБегона аёл: Ман тобераман сизга, қанча керей бўсаям.\nМен: Минг машаққат билан овоткан доллариззи нега манга сотишга қарор қилдиз? (Кассир дарчани шарт этказиб ёпиб қўйди.)\nБегона аёл: Бу одамлага яхшилий қибўмийди ҳозирги замонда.\nТожикистонлик таксичилар йўловчиларига ўпишишни ...\nТожикистон пойтахти Душанбедаги такси ҳайдовчилар ўз автомобилларида ўпишиш, қучоқлашиш ва бошқа “номуносиб” қилиқларни тақиқлади. Улар машиналарига йўловчиларнинг чекиши, ...\nАхлоқOctober 7 2019, 03:10\nДавлат тили масаласи – серқирра ҳодиса\n21 октябрь – Ўзбек тилига давлат тили мақоми берилган кун Ўзбек тилига давлат тили мақоми берилиши, тил таълими, унинг хусусиятлари, матбуотда, китобларда тилнинг ...\nЖамиятOctober 3 2018, 09:10\nШифокор меҳнатига муносиб ҳақ тўланяптими?\nБутун дунёда энг улуғ касблардан бири шифокорлик ҳисобланади ва бу касб эгалари ўзларининг жонкуярликлари билан бошқа касб эгаларидан ажралиб туришади. Шифохонага ...\nЖамиятJanuary 8 2018, 08:01\nХалқдан фаришта ясаб шу образ паноҳида яшашга ўрганиб қолганмиз\nЖамиятJune 30 2020, 11:06\nМУСТАҚИЛЛИККА ЭРИШИШДА ИСЛОМ КАРИМОВНИНГ МЕҲНАТИ НАРИ ТУРСИН,ҲАТТО РОЛИ ҲАМ ЙЎҚ"\nТарихJune 27 2020, 04:06\nИнсон ...June 27 2020, 10:06\nИштони йўқ тиззаси йиртиққа кулди(ми?)\nИнсон ...June 26 2020, 06:06\nИИВнинг собиқ вазири Зокир Алматов бугун kun.uz. га берган интервьюсини эшитдим\nИнсон ...June 22 2020, 12:06\nTweets by @mulkdor\nMulkdor.com "Бирдамлик" Халқ Демократик Ҳаракати томонидан ташкил қилинган маълумот-таҳлилий сайт. Сайтдаги мақолалардан фойдаланишда mulkdor.comдан олингани кўрсатилиши талаб қилинади.\nКўп ишлатилган теглар


Буюк Британияда аниқланган COVID мутацияси кўпинча 10 ёшдан 19 ёшгача бўлганлар орасида кенг тарқалмоқда, бу эса қўшимча хавфларни келтириб чиқаряпти. Бу ҳақда Лондон университети эпидемиология бўйича катта ўқитувчиси Дипти Гурдасани ўзининг Twitter саҳифасида хабар берди.\nУнинг сўзларига кўра, янги тадқиқотларда ушбу хусусият аниқланган. Таъкидланишича, болалар ва ўсмирлар орасида юқумли касаллик кучайганлиги сабабли коронавируснинг бу тури катталарга тез ўтиши мумкин. Бу эса SARS-CoV-2’нинг тез тарқалишига ва янги ўлимларга олиб келади.\nОлим, шунингдек, янги штамм 9 ёшгача бўлган болалар орасида кенг тарқалганлигини айтди. Бу SARS-CoV-2’га қараганда ёшларда касалликнинг тез-тез учрайдиган аломатларини келтириб чиқариши мумкин. Бироқ, унинг сўзларига кўра, бу тахминлар ҳали ҳам қўшимча далиллар билан исботини топиши керак.\n«Бу, шунингдек, болалар янги вирусга кўпроқ мойил бўлишларини англатмайди», — дея таъкидлади эпидемиолог. Унинг айтишича, ёшларда вируснинг кўп кузатилаётганини улар ўртасидаги тез-тез учрайдиган яқин алоқалар билан изоҳлаш мумкин. Шунинг учун ҳам олим эпидемиологик вазият яхшиланмагунча мактабларни ёпишга чақирди.\nГурдасани Англияда коронавирус билан боғлиқ ҳозирги вазият «даҳшатли» эканлигини қўшимча қилди. «Ўз вақтида чоралар кўрилмаса, у янада кучайиши мумкин», — дейди эпидемиолог.\nАввалроқ коронавирус янги штаммининг асосий хавфи эълон қилинган эди. Шунингдек, вируснинг янги турига энг кўп кимлар чалинаётгани маълум бўлган.


16:42, 19.12.2019 // 46797\nРоуз ва Жек қандай вазиятда танишганди? «Титаник» фильми бўйича тест\nБугун, 19 декабрь миллионлаб мухлислар эътирофига сазовор бўлган «Титаник» фильми премьераси бўлган кун. Кино оламида энг кўп 11 та Оскар мукофоти берилган ушбу фильм илк бор 1997 йил АҚШда томошабинлар эътиборига ҳавола қилинган. Жами 200 миллион доллар сарфланган фильм киноматография оламидаги энг кассабоп фильм ҳисобланиб 1,8 миллиард доллар даромад келтирган. Фильм кассеталарда чиқарилганига қарамай, 287 кун давомида кинотеатрларда намойиши тўхтамай рекорд натижа қайд этилган.\nИнсоният тарихидаги энг йирик фожиалардан бирига асосланган фильм сюжети икки ёш Жек ва Роузнинг муносабатларига асосланган бўлса-да, унинг кулиминацияси афсонавий кеманинг мингдан ортиқ йўловчилар билан сувга ғарқ бўлиши ҳисобланади.\nЖек ролига Том Круз, Брэд Питт, Кристиан Бэйл, Маколей Калкин ва Мэттю Макконахи, Роуз ролига эса Мадонна, Шерон Стоун, Николь Кидман, Гвинет Пелтроу кабилар синаб кўрилган, лекин Леонардо ва Кейт жуфтлиги энг муносиб деб топилган.\nТомошабинлар фильм режиссёри Жеймс Кемерондан Жекнинг нима учун тирик қолмаганини сўраганида у шундай жавоб беради: «Кемада бўлган йўловчилар нафақат яқинларидан айрилган, балки оилавий чўкиб ҳалок бўлган ва реалликни акс эттириш учун воқеалар ривожида йўқотишларга урғу берилган. Агар Жек тирик қолса, фильм бунчалик таъсирли бўлмаган бўларди. Шунинг учун ҳам сценарийнинг 147-саҳифасида Жекнинг ўлиши ёзилган».\n«Дарё»даги бошқа тестларни ҳам ечиб кўринг:\nБрэд Питт иштирокидаги фильмлар бўйича тест. Голливуд юлдузига қай даражада мухлиссиз?\nНосталгик тест-2: 90 йиллар ўзбек эстрадаси хитларини қанчалик биласиз?\nЁшлигингизни эслатувчи тест: 90 йиллар ўзбек эстрадаси қўшиқларини қанчалик яхши биласиз?\nТест: 2,5 миллион ойлик, гўшт, прописка ҳақида ким нима деган? Иқтибосни айтган амалдорни топинг\nТест: Жайдари болалар, «каламушлар», «столба»ни қамайдиганлар. Шавкат Мирзиёевнинг сўзлари кимга қаратилганини топинг\nЎзбек фильмлари бўйича тест. Сиз кўпроқ жавоб топа оласизми ёки магазинчи Ғайбулла?\n«Умрим бир хатодир». Юлдуз Усмонованинг қўшиқлари бўйича тест\nБолалигини соғинганлар учун тест. «Disney» мултфильмларини кўрганлар борми?\n«Катта давлатларда ҳам кичик кўнгилсизликлар бўлиб туради». Шоҳруххон ўйнаган фильмлардаги иқтибослар бўйича тест\n12:23, 28.10.2020 // 98609\n00:45 Кеча // 77042\n23:50 Кеча // 78998\n13:21 Кеча // 65261\n15:47 Кеча // 59256


00:07 / 16.02.2019 23894\nТошкентда Бош прокуратура бошқармаларидан бирига қарашли хизмат машинаси ҳайдовчиси пиёдани уриб юбориши оқибатида унинг ўлимига сабаб бўлди.\nБош прокуратура матбуот хизмати маълумотларига кўра, 24 январда Lacetti автомобили ҳайдовчиси Яшнобод туманидаги Шаҳрисабз ва Тараққиёт кўчалари кесишмасидаги пиёдалар ўтиш жойида машинани тўхтатмай, эркак пиёдани уриб юборган.\nПиёда Вестминстер университетининг ходими (1960 йилда туғилган) бўлган. 29 январда эркак олинган жароҳатлар оқибатида шифохонада жон берган.\nВоқеа юз берган куни, 24 январда воқеа юзасидан Жиноят кодексининг 266-моддаси 2-қисми бўйича (Транспорт воситалари ҳаракати ёки улардан фойдаланиш хавфсизлиги қоидаларининг одам ўлимига олиб келган бузилиши) жиноий иш қўзғатилган.\nБош прокуратурада маълум қилинишича, тергов якунланган ва жиноий иш судга юборилиш босқичида турибди.


Мирали Шарипов дзюдо бўйича Тошкент Гран-Приси финалига чиқди\n16:41 / 02.10.2015\nМирали Шарипов дастлаб Беларусь вакили Вадзим Шокани мағлубиятга учратган бўлса, кейинчалик кореялик Жу-Жин Кимни, германиялик Игорь Вантке ва КХДР вакили Кук Хйон Хонгни енгди. Финалдаги рақиб португалиялик Нуно Сарайва бўлади.\nҒиёсжон Бобоев ярим финал йўлида сербиялик Любиса Ковачевич, хитойлик Шуай Сунь ва БАА аъзоси Виктор Сквортовни доғда қолдирди. Ҳал қилувчин беллашувга йўл олиш учун португиялик Нуно Сарайва билан курашди. Бироқ у юко баҳоси фарқи билан имкониятни бой бериб қўйди. Энди у бронза медали учун баҳс олиб боради. -81 килограмм вазн тоифасида Ўзбекистон шарафини ҳимоя қилган Шаҳзод Собиров ва Темурхон Тўраев чорак финалгача етиб кела олмади.


Бош саҳифа ЯнгиликларИстанбул иккинчи бор Европанинг энг яхши шаҳри деб топилди\nИстанбул иккинчи бор Европанинг энг яхши шаҳри деб топилди\nСаёҳат йўналишидаги “Condé Nast Traveler” журнали Туркиянинг Истанбул шаҳрини Европанинг биринчи рақамли шаҳри деб эълон қилди. Кўп сонли журнал муштарийлари орасида ўтказилган сўров якунига кўра ушбу тўхтамга келинган. Энг яхши шаҳарлар рўйхатида 93,67 балл билан Истанбул биринчи ўринни эгаллаган бўлса, кейинги ўринларда Порто (Португалия) ҳамда Сан Себастян (Испания) шаҳарлари қайд этилган.\n1987 йилдан бери чоп этиб келинаётган, қароргоҳи АҚШда жойлашган “Condé Nast Traveler” журнали туризм йўналишида нуфузли нашрлар сирасига киради.\n“Ҳозир Истанбулга сафар қилмоқнинг айни вақти!” – дея изоҳ ёзди ушбу қувончли хабар билан ижтимоий тармоқда бўлишган Туркия маданият ва туризм вазири Меҳмет Нури Эрсой.\nЭслатиб ўтамиз, жорий йил сентябрь ойида АҚШнинг “Travel and Leisure” журнали ҳам Истанбулни Европанинг энг яхши шаҳри деб эълон қилган эди. Туризм йўналишидаги етакчи саналган журнал “World’s Best Awards 2021” танлови доирасида жорий йил 11 январдан 11 майга қадар минглаб сайёҳлар иштирокида ижтимоий сўров ўтказган ва Шарқу Ғарб чорраҳасида жойлашган Истанбулни энг яхши деб топган.\n“Travel and Leisure” журнали Истанбулга таъриф берар экан, уни уч йирик империянинг тарихий пойтахти деб атайди.\n“Истанбул Рим, Византия ҳамда Усмонийлар империялари пойтахти бўлган. Айни чоқда, бу шаҳар бетакрор замонавий маданият, архитектура, тижорат марказлари ҳамда пазандалик анъаналарига эга”, – дейилади таҳририят мақоласида.\n← Аввалги Аввалги Иқбол Қўшшаева. Жўмард йигит тазарруси\nКейинги → Кейинги: USAID: янги кўп миллион долларли лойиҳа учта стратегик мақсадга қаратилган


Америкалик эркак катерини қутқаришга уриниб, иккита йўлтанламасини сувга чўктириб юборди - Zamin.uz\n09:58 / 26.06.2020\nМиннесоталик эркак ўзининг Pavati люкс катерини қутқараман, деб Ford F-150 Rаptor пикапи ва Jeep Wrangler йўлтанламасини сувга чўктириб юборди, деб хабар беради Daryo.\nКўнгилсиз ҳодиса Сидар Лейк шаҳридаги кўлда содир бўлган. Pavati спорт катери причалга боғланган ҳолда турган, бироқ у кутилмаганда сув остига чўка бошланган. Катернинг нархи 300 минг доллар бўлгани сабаб эркак зудлик билан уни қутқаришга киришган.\nЛюкс катернинг чўкишига йўл қўймаслик мақсадида эркак Ford F-150 Rаptor пикапи ва Jeep Wrangler йўлтанламасидан фойдаланишга уринган. Автомобиллар сувли тўсиқлардан ўтишга мослаштирилган, бироқ иккала машина ҳам чуқур кўлларга мўлжалланмаган. Омадсиз кечган қутқарув операцияси сабаб йўлтанламаслар чўкиб кетган.\nЧўкиб кетган икки автомобилнинг умумий қиймати 80 минг долларга тенг. Бироқ эркакнинг гаражида яна Lamborghini Gallardo ва Huracan, шунингдек, Audi R8 ва яна битта Jeep Wrangler мавжуд. “Замин” янгиликларини “Инстаграм”да кузатиб боринг\n16-06-2019, 10:40, Дунё\nFord портловчи хавфсизлик ёстиқчалари сабабли 953 мингдан ортиқ машинани чақириб олади\n6-01-2019, 11:02, Дунё\n3-03-2018, 13:52, Дунё\n20-11-2017, 15:52, Дунё


15:25 / 09.01.2018\nТаълим муассасаси зиё тарқатувчи маскан. Бу ерда фарзандларимиз қалбига, онги-шуурига фақат яхши хислатлар сингдирилади. Таълим берилади, катта ҳаётга учирма қилинади. Афсуски, мана шундай пок жойни фоҳишахонага айлантираётган, бунинг учун шароит яратиб бераётган, энг ачинарлиси, шу разилликни кўра туриб унга кўз юмаётганлар ҳам учраб турибди, деб ёзади “Постда” газетаси.\n2016 йилнинг октябрь ойи. Чамаси кечки тўққизлар. Чортоқ туманидаги Короскон иқтисодиёт коллежи олдига “Дамас” автомашинаси келиб тўхтади. Ундан беш киши тушиб, тўғри коллеж дарвозаси олдига борди. Бу вақтда қоровулхонадан бир киши чиқиб, уларни қарши олди.\n- Ака, буёғи энди келишганимиздек..., - ташриф буюрганлар орасидан бир йигит шундай деганча қоровулга юзланди.\n- Бўпти, тез ичкарига киринглар. Тағин битта-яримта кўриб қолмасин, - деди қоровул уларга дарвозани очиб.\n“Меҳмонлар” шошилганча ўзларини ичкарига уришди. Қоровул уларни тўғри ўз иш жойи – қоровулхонага бошлаб борди. Бирпасда олиб келинган егулик ва ичимликлар ўртага қўйилди. Уч йигит ва икки нафар аёлдан иборат жамоа шакаргуфторликни бошлаб юборди. Орадан 15-20 дақиқалар ўтгач, улардан бир йигит ва аёл даврадан чиқиб, иккинчи қаватга, коллеж кутубхонаси жойлашган хонага кўтарилди. Қолганлар базмни давом эттирди. Улар хуфёна учрашувимизни ҳеч ким билмади, деб ўйлашганди. Лекин бузуқиларнинг хатти-ҳаракатидан, уларнинг нима иш билан машғуллигидан коллежга унча узоқ бўлмаган ички ишлар органи таянч пункти профилактика инспектори Шуҳратжон Исматуллаев аллақачон хабар топганди. Профилактика инспектори туман ИИБдан чақирилган тунги гуруҳ таркибида коллежга кириб борди. Уч йигит ва икки ёш аёлни шармандали ҳолатда қўлга туширишди.\nПрофилактика инспектори уларни ички ишлар органи таянч пунктига олиб бориб, ҳолат юзасидан барчасидан тушунтириш хати ёзиб беришни талаб қилди.\n- Шунақаям тубанликка борасанларми? Болалар, фарзандларинг таълим оладиган, ўқийдиган жойда шунақа ифлос ишларни қиласанларми? – профилактика инспектори уларга дашном бера бошлади. – Ҳаммангни қамаш керак. Нима номаъқулчилик қилган бўлсаларинг, барини қолдирмасдан ёзинглар.\n- Ака, илтимос, бизни кечиринг. Шўхлик қилиб қўйдик-да, шарманда бўлмайлик, - йигитлардан бири Санжар Қорабоев (исм-шарифлар ўзгартирилди) профилактика инспекторига ялинди.\n- Буни аввалроқ, кутубхонада бузуқилик қилмасдан олдинроқ ўйлаш керак эди.\nПрофилактика инспектори уларнинг барчасидан тушунтириш хати ёздириб олди. Кейин спиртли ичимлик истеъмол қилганини тасдиқлаш учун уларни туман тез тиббий ёрдам бўлимига олиб борди. Барчасидан таҳлил олиниб, уларнинг спиртли ичимлик ичгани тасдиқланди.\n- Эртага соат тўққизда ички ишлар органи таянч пунктида бўлларинг. Яна мен ҳаммангни излаб, уйингга бориб юрмайин. Манзилинг, телефон рақамларинг бор менда, - профилактика инспектори Шуҳратжон Исматуллаев шундан деганча уларнинг кетишларига рухсат берди. Лекин нима учундир ҳолат юзасидан туман ИИБ навбатчилик қисмига хабар бериш, раҳбариятни огоҳлантириш, баённома расмийлаштириш унинг хаёлидан “кўтарилди”.\nЭртасига айтилган вақтда Санжар Қорабоев, Дилмурод Акбаров ва Бекзод Иноятов ички ишлар органи таянч пункти олдида пайдо бўлди. Бироз вақт ўтгач, профилактика катта инспектори Икром Жўраев ва профилактика инспектори Шуҳратжон Исматуллаев уларни бирма-бир чақирди. Профилактика инспекторлари хонасига биринчи бўлиб Санжар Қорабоев кирди. Ярим соатлардан кейин у хонадан чиқди-да, шерикларига бир қараб олиб, лом-лим демасдан уйига равона бўлди. Ундан кейин навбат Дилмуродга келди.\n- Бу ҳам кечаги “хўроз”лардан бирими? – деди профилактика катта инспектори Икром Жўраев ҳамкасби Шуҳратжон Исматуллаевга қараб. – Хўш, сени нима қиламиз энди? Кечаги бузуқиликларингни уйдагиларингга айтдингми ё ўзимиз етказайликми?\n- Йўқ, айтмадим. Ака, илтимос, ҳеч ким билмай қўя қолсин, - деди Дилмурод ёлвориб.\n- Бу ишларинг учун аниқ қамаласанлар, бир гуруҳ бўлиб коллежнинг кутубхонасини фоҳишахонага айлантиргансанлар.\n- Жон ака, ёрдам беринг. Тавба қилдим, ёшлик қилиб шу ишга аралашиб қолдим...\n- Шунақа де. Унда..., - профилактика инспектори паст овозда секин гапирди. – Шу ишларимни ҳеч ким билмасин десанг, 500 минг сўм берасан.\n- Ака, менда бунча пул...\n- Бузуқилик қилишга пулни топибсан-ку. Ҳой, эркак бўл. Айб қилдингми, эркак бўлиб жавоб бер. Ана, шеригинг Санжар 100 доллар бериб чиқиб кетди.\nДилмурод чўнтагини ковлаб, бир пачка пулни чиқарганча столга қўйди:\n- Ака, топганим шу...\n- Бу кам. Ўша куни сенларни ушлашга борган тунги гуруҳда беш киши бўлган. Барчасини рози қилиш керак, - деди Ш.Исматуллаев. – Бор, сенга бир кун муҳлат, қолганини ҳам олиб кел. Бўлмаса, ҳужжатлар терговга, судга оширилади. Уйланганмисан?\n- Унда оиланг, уйдагиларинг олдида шарманданг чиқади. Охири қамалиб ҳам кетасан. Сенга шу керакми?\nДилмуроддан кейин Бекзод Иноятов ҳам ички ишлар органи таянч пунктига кириб чиқди. Унга ҳам бир кун муҳлат берилди.\nОрадан бир кун ўтди. Дилмурод билан Бекзоднинг уяли телефонига профилактика инспектори Ш.Исматуллаев қўнғироқ қилиб, қолган пулни олиб келиб беришни, бўлмаса ишлари судга оширилишини айтиб таҳдид қила бошлади. Улар эса пулни топганлари заҳоти олиб боришларини айтишди. Лекин иккаласи ҳам пул топа олмади. Шундан кейин профилактика инспектори кетма-кет қўнғироқ қила бошлади. Охири тоқати тоқ бўлган Дилмурод ва Бекзод қўнғироққа жавоб бермай қўйишди. Орадан икки кун ўтиб, ўша куни кутубхонада бузуқилик қилган аёллардан бири Гулшода Дилмуродга қўнғироқ қилди. Дилмурод ҳадиксираганча телефонни қулоғига тутди.\n- Ҳой Дилмурод, нега профилактика инспекторининг қўнғироғига жавоб бермаяпсан? У мени тинч қўймаяпти. Сўраган пулини бериб қутулмайсанларми? – деди Гулшода заҳархандалик билан.\n- Атаганимни бердим, бошқа пулим йўқ унга берадиган.\n- Яхшиликча унга сўраган пулини беринглар, шу иш ёпди-ёпди бўлиб кетсин. Умида иккимизни чақириб, тинч қўймаяпти.\n- Майли. Пул излаб кўрайлик...\nЯна бир кун ўтди. Бу вақтда профилактика инспектори Дилмурод ва Бекзодга тинимсиз қўнғироқ қилди. Улар бу гал ҳам қўнғироқларга жавоб беришмади. Кутилмаганда Дилмуроднинг уяли телефонига Гулшодадан СМС хабари келди: “Агар ҳозирнинг ўзида ички ишлар органи таянч пунктига келмасанг, уйингга бориб ётиб оламан. Хотининг, ота-онангнинг олдида шармандангни чиқараман. Шуни хоҳлайсанми?”\nБундай таҳдид Бекзод Иноятовга ҳам бўлди. Уларнинг олдида иккита йўл қолганди: ё қаердандир пул топиб, уни профилактика инспекторига етказиш ёки шарманда бўлиб, қилмиши учун жазосини олиш. Лекин улар бошқа учинчи йўлни танлашди...\nИккови ички ишлар органи таянч пунктига кириб боришди.\n- Ака, топганимиз шу бўлди. Ҳозирча шуни олиб туринг, - деди Дилмурод 100 минг сўм пулни столга қўяркан.\n- Ҳей, сенлар яхшиликка кўнмайдиганга ўхшайсанлар. Бир марта адашибди, кечириб қўя қолайлик, деб яхшилик қилмоқчи бўлдик, ўзларингдан кетиб қоляпсанлар, - деди жаҳл билан профилактика катта инспектори Икром Жўраев.\n- Икром ака, пул топиш қийин бўляпти.\n- Қулоққа лағмон осаман деб ўйлама, ўзингни мана бунда кўрасан, - профилактика инспектори шундай деганча бармоқларини панжара қилиб кўрсатди. – Қолгани қачон бўлади?\n- Шу бугун кечқурун ҳал бўлади. Бир киши қарзга пул бераман деганди.\n- Яна йўқ бўлиб кетсаларинг, мендан яхшилик кутмаларинг. Бор, йўқолларинг.\nШу куни кечки пайт Дилмурод яна ички ишлар органи таянч пункти биноси олдида пайдо бўлди. У ваъда қилган пулни олиб келганди. Хонада фақат профилактика катта инспектори Икром Жўраев бор экан. Дилмурод хонага тўғри кириб бориб, столга пулни қўйди.\n- Бўлар экан-ку, - деди профилактика катта инспектори пулни оларкан кулимсираб.\n- Икром ака, энди гапингизда туриб ишни ёпинг. Биз ёзиб берган тушунтириш хатларини, қолган ҳужжатларни қайтариб беринг.\n- Ие, буйруқ беряпсанми? – деди Икром Жўраев кулиб. Кейин шошиб турганини айтиб кетишга чоғланди. – Бўлди, хавотир олма. Ҳужжатларни судга юбормайман. Эртага ишга доир ҳамма ҳужжатларни йўқ қиламан. Кўнглинг жойига тушдими?\nИккаласи хонадан чиққач, Икром Жўраев машинасига ўтириб, автомобилларга газ қуйиш шохобчасига йўл олди. Машина шохобчага кириб тўхтаган ҳам эдики, ортидан тўрт киши етиб келиб уни ашёвий далил – бироз олдин Дилмурод Акбаровдан олган 200 минг сўм пул билан қўлга олди. И.Жўраев айбини тан олмай, пулни шунчаки Дилмурод Акбаровдан қарз сифатида олганини, 22 октябрь куни коллежда бўлиб ўтган воқеалардан хабари йўқлигини таъкидлади. Аммо барча ашёвий далиллар ва гувоҳларнинг кўрсатмаларидан кейин у лом-мим дея олмади.\nИ.Жўраевнинг пора билан қўлга тушганини профилактика инспектори Шуҳратжон Исматуллаев эшитди-ю, ҳаловати бузилди. Қандай чора кўришни билмай боши қотди. Ахир, олти кун аввал содир этилган ҳуқуқбузарлик юзасидан нега жиноят иши очилмаган, туман ИИБ навбатчилик қисмида рўйхатга олинмаган дейишса, раҳбарларига қандай жавоб беради? Ўйлай-ўйлай, ниҳоят, бунинг чорасини топгандек бўлди.\nШу куни эрталаб маҳалла посбонига қўнғироқ қилиб, тезда маҳалла идорасига етиб келишни тайинлади. Шоша-пиша етиб келган посбонга:\n- Набижон, 22 октябрь куни маҳалламизда яшайдиган Дилмурод Акбаров ва Бекзод Иноятов жанжал қилиб, ҳуқуқбузарлик содир этишибди. Ҳозир хабар топдим. Шунга улар аҳолининг тинчлигини бузгани юзасидан чора кўриш мақсадида туман ИИБ бошлиғи номига ариза ёзиб беринг, - деди.\n- Олти кун аввалги ҳуқуқбузарлик бўйича энди ариза ёзамизми? Шунақа қилса бўладими?\n- Сиз ёзаверинг, буёғини ўзим ҳал қиламан.\nБир амаллаб ариза ёздириб олган Ш.Исматуллаев тезда туман ИИБга чопди. Аризани канцелярия ва навбатчилик қисмидаги китобларга 23 октябрь санаси билан рўйхатга олишга эришиб, олти кун олдинги хатосини тўғирлаган бўлди. Лекин тергов жараёнида профилактика катта инспектори И.Жўраев ва профилактика инспектори Ш.Исматуллаевнинг барча айбларини ўз исботини топди. Улар жиноятни яширгани етмагандек, фуқаролардан тамагирлик йўли билан олгани, уларни қонунбузарлик содир этишга ундагани учун қонун олдида жавоб беришди.


ОДАМ – ЎҚИЛМАГАН КИТОБ — Nargis.uz\n*Илгари одамлар содда бўлишган: хонанда бўлиш учун овоз керак, деб ўйлашган.\n*Бошнинг яхши ишламаганлигини қўл оёқнинг ҳаракатлари билан ёпишга интилишади.\n*Юқоридаги қуруқ аравани силжитиш учун ҳам пастдаги ғилдирак айланиши керак.\n*Баъзилар бошқаларни ўзига ўхшаб фикрламагани учун ёқтиришмайди.\n*У узатилгандан олганини, яна бир қанча санаб ҳамёнига жойлагач, қўлини совунлаб ювди. Энди ҳалоллик ҳақида маъруза ўқигани чиқади.\n*Нотиқлар ўзлари ишонмайдиган гапларга бошқаларни ишонтирмоқчи бўлишади.\n*Ҳар бир одам – ўқилмаган китоб, дейилганидек, биз кўпинча бу китобнинг мазмунига эмас, муқовасига қараб, баҳо берамиз.\n*Бир вақтлар “Дўпписи тушиб кетса, пулга олдиради”, деган гаплар бўларди. Бугун хизмат кўрсатиш соҳаси анча ривожланиб кетди. Агар топиш-тутишингиз яхши бўлса, дўппингизни тушириб, яна олиб берадиганлар топилади.\n*Кўпчилик омадга умид боғлайди. Лекин ўзимиз ғафлат уйқусида бўлсак, омад эшигимизни қоқа-қоқа қайтиб кетганини ҳам сезмай қолишимиз мумкин.\n*Баъзи расмларни кўрсангиз, худди тирикдек таассурот қолдиради. Баъзи тирик инсонлар эса суратга ўхшаб кетади.\n*Кундалик истеъмолда ширин асал ҳам, аччиқ қалампир ҳам керак. Фақат уларнинг ҳар бирининг ўрни ва меъёрида ишлатишни билиш керак!\n*“Телефон хизмат кўрсатиш доирасидан ташқарида” деган жавобни эшитганда, ўйланиб қоласан: телефон-ку майли-я, баъзи бир одамлар ҳам ўз хизмат кўрсатиш доирасидан ташқарида қолиб кетмаяптими?\n*Айрим инсонларнинг қилмишини кўрганда, каламуш уялар, илон пўст ташлар экан.\n*Бошқаларни пастга уриш билан ўзинг кўтарилмайсан.\nНавбатдаги:Янги оқим эҳтиёжи


ЭПИЛЕПСИЯДА ҚЎЛЛАНИЛАДИГАН ЗАМОНАВИЙ ХИРУРГИК ОПЕРАЦИЯЛАР, НАНОТЕХНОЛОГИЯЛАР ВА НЕЙРОСТИМУЛЯТОРЛАР – Тиббий психология\n26/09/2018 26/09/2018 - Талабалар учун, Янгиликлар\nАнтиконвулсантлар тўғри танланган тақдирда ҳам деярли 20 % беморда эпилептик хуружларни тўла тўхтатиш имкони бўлмайди. Бундай пайтларда хирургик даволаш усуллари қўлланилади. Беморни хирургик даволашга юборишдан олдин, албатта малакали врачлар билан консилиум ўтказилади. Чунки даволаш учун зарур бўлган терапевтик усуллар етарли даражада қўлланилмаган бўлиши мумкин. Ҳозирги кунда замонавий тиббий марказларда операция қилинган беморлар 4-6 кун (операция турига қараб) стационарда ётишади.\nБеморни хирургик даволашга юборишдан олдин қуйидаги текширувлар такроран ўтказилади:\nОперацияга монелик қилувчи ҳолатлар, шу жумладан соматик касалликлар ўрганилади.\nАнтиконвулсантлар тўғри танланганлиги, етарли дозада берилганлиги, давомийлиги ва политерапия ўтказилганлиги ўрганилади. Одатда, политерапия қўлланилмасдан туриб, беморга хирургик даволаш усули тавсия этилмайди.\nЭЭГ видеомониторинг текшируви ўтказилиб, унинг натижалари нейрофизиолог, невропатолог ва нейрохирурглар билан муҳокама қилинади. Ушбу усул ёрдамида эпилептик хуружлар типи ва эпилептоген ўчоқ жойлашган соҳа яна бир бор аниқланади.\nМахсус эпирежимда МРТ текшируви қайта ўтказилади. Заруратга қараб, ПЭТ ва БФЭКТ текширувлари амалга оширилади.\nЧуқур нейропсихологик текширувлар ўтказилади. Чунки каллозотомия ва кортексоэктомия каби операцияларидан сўнг нейропсихологик бузилишлар, айниқса хотира ва нутқ бузилишлари кузатилиши мумкин.\nОперацияга қарор қилингач қуйидаги текширувлар ўтказилади:\nВад синамаси – ички уйқу артериясига амобарбитал юбориб нутқ бўйича доминант ярим шар аниқланади;\nМиянинг физиологик ва функционал ҳолатини мониторинг қилиб туриш учун калла суяги тагига вақтинча махсус электродлар имплантация қилинади.\nЭпилептик ўчоқни юқори даражада аниқлаш мақсадида пўстлоқнинг ўзига микрочиплар қўйилади ва уларнинг ёрдамида ЭЭГ ёзиб олинади.\nМиядаги ҳажмли жараёнларни операция қилиш. Эпилептик хуружлар манбаи бўлган ўсма, гематома, артериовеноз мальформация, каверноз ангиома каби патологик ўчоқларда оператив муолажалар ўтказилади. Шунингдек, кортикал дисплазия ва гетеротопиялар ҳам операция иқлинади. Бундай касалликларни бартараф этишда гамма-найф ёки кибер-найф каби ўта илғор технологиялар ҳам қўлланилмоқда.\nКаллозотомия – қадоқсимон тана толаларини қисман кесиш. Нима учун ушбу операция ўтказилади? Чунки бош миянинг бир ярим шарида пайдо бўлган эпилептоген ўчоқ corpus callosum орқали иккинчи ярим шарга тарқалади (тарқалган эпилепсия механизмини эсланг). Операция пайтида бир ярим шардан иккинчи ярим шарга эпилептик тўлқинларни узатаётган комиссурал толалар қисман кесилади. Бунинг натижасида хушнинг йўқолиши билан намоён бўлувчи тарқалган эпилепсия барҳам топади. Бироқ фокал эпилепсия ўчоғи сақланиб қолиши мумкин. Бундай пайтда фокал ўчоқ ҳам деструкция қилиниши керак.\nКортексэктомия – пўстлоқдаги эпилептоген ўчоқни резекция қилиш. Ушбу миниоперация мақсади пўстлоқдаги эпилептик тўлқинлар тарқатаётган манбани деструкция қилиш ёки қисман кесишдир. Фокал ва иккиламчи-тарқалган эпилепсияда ўта самарали.\nЛобэктомия – бош мия чакка бўлагининг олдинги қисмини олиб ташлаш. Эрта болалик даврида ўтказиладиган ушбу операция юқори даражада самарали ҳисобланади ва нейропсихологик асоратлар қолдирмайди. Чунки операция ассоциатив марказлар ҳали шаклланмасдан туриб ўтказилади. Айниқса, Леннокс-Гасто синдромида ушбу операция кўп қўлланилади.\nГиппокампэктомия – гиппокампни олиб ташлаш. Гиппокамп нафақат мезотемпорал, балки бошқа турдаги эпилепсиялар ўчоғи ҳамдир. Шу боис гиппокамп – эпилептоген мия номини ҳам олган. Гиппокамп склерози МРТ да яхши аниқланади.\nГемисферэктомия – бош мия катта ярим шарини олиб ташлаш. Пўстлоқда бир нечта эпилептоген ўчоқлар аниқланса ушбу операция қўлланилади. Ушбу операция беморнинг тўсатдан йиқилиб қолиши билан кечувчи оғир атоник ва тоник эпилептик хуружларда (айниқса, Леннокс-Гасто синдроми) ҳам ўтказилади. Одатда бундай эпилепсиялар оғир кечади. Гемисферэктомия бола 8-10 ёшга етмасдан ўтказилиши керак.\nСубпиал транссекциялар – эпилептоген ўчоқ атрофида бир нечта кичик кесишлар ўтказиш. Ушбу операциядан сўнг эпилептик фаоллик атрофдаги соғлом тўқималарга тарқалмайди. Бу операция қачон ўтказилади? Агарда атрофга эпилептик тўлқинлар тарқатаётган пўстлоқдаги патоген ўчоқни олиб ташлаш мумкин бўлмаса, у ҳолда субпиал транссекция операцияси ўтказилади.\nВагус стимулятори. Мияда эпилептик ўчоқлар иккала ярим шарда ҳам тарқалиб жойлашган бўлса, ушбу операция қўлланилади. Махсус нейростимулятор хирургик йўл билан беморнинг кўкрак соҳаси териси тагига ўрнатилади. Унинг ингичка симлари бўйиннинг пастки қисмида n.vagus га уланади. Эпилептик аура пайдо бўлган захоти ушбу нейростимулятордан сайёр нерв орқали электр импульслари мияга узатилади ва эпилептик хуруж сўндирилади. Бу нейростимулятор портатив қурилма ёрдамида зарядлаб турилади. Вагус стимулятори қўйилган бемор дори ичишни тўхтатмаслиги керак. Бироқ уларда эпилептик хуружлар кескин камаяди ва антиконвульсантлар ҳам минимал дозага туширилади.\nИнтракраниал нейростимуятор. 2013 йили АҚШ олимлари калла суяги ичига қўйиладиган нейростимулятор ихтиро қилишди. RNS (Responsive NeuroStimulation) – эпилептик хуружларни бартараф этишда қўлланиладиган энг сўнгги технология. NeuroPace номли ушбу нейростимулятордан махсус наносимлар пўстлоқдаги эпилепсия ўчоғига қўйилган микрочипгача тортилади. Ушбу микрочиплар тутқаноқ хуружи бошланганини дарров илғаб олади ва нейростимуляторга юборади. Нейростимулятор автоматик тарза ишга тушади ва эпилептик фаолликни сўндирувчи сигналларни эпиўчоққа юборади ва тутқаноқ ҳуружи бошланмасдан тўхтайди.\nМуаллиф: профессор Ибодуллаев З.Р.\nНЕВРОЗ ВА УНИНГ ТУРЛАРИ (9 458)


ФХБ А321 бортидаги портловчи модда турини аниқлади\n11:27 / 15.12.2015\nРоссия Федерал хавфсизлик хизмати ходимлари Синайда ҳалокатга учраган А321 лайнерининг бортида ўрнатилган портловчи модда турини аниқлади. Бу ҳақда “Коммерсантъ” газетаси хабар бермоқда.\nАйтилишича, идора экспертлари кичик ҳажмли пластитли бомба ҳақида гапирмоқда. Уларнинг фикрича, бомба салон орқасидаги ўриндиқлардан бирининг остига ўнг борт бўйлаб ўрнатилган. Айнан шу портлаш туфайли бир метрли тирқиш юзага келиб, самолёт ҳавода вайрон бўлган.\nРоссиялик экспертлар лайнер деталлари ва парчаларини воқеа жойидан олиб чиқиш имкониятига эга бўлмаган, шу боис улар ҳалок бўлган йўловчилар багажини текширган, шунингдек, самолётнинг айрим қисмларини кўздан кечирган.\nҲозирча ушбу версия ўз тасдиғини топмагани, деталлар кейинги тадқиқотлар мобайнида аниқлаштирилиши таъкидланмоқда.


Молия вазирлиги ҳузурида Суғурта бозорини ривожлантириш агентлиги ташкил этилади | NORMA.UZ\nМолия вазирлиги ҳузурида Суғурта бозорини ривожлантириш агентлиги ташкил этилади\nУ Суғурта назорати давлат инспекцияси негизида ташкил этилади.\nАгентлик - суғурта бозорини тартибга солиш ва ривожлантириш бўйича ваколатли давлат органи, Молия вазирлигининг суғурта фаолиятини тартибга солиш ва назорат қилиш қисмидаги барча ҳуқуқлари, мажбуриятлари ва шартномалари бўйича унинг ҳуқуқий вориси ҳисобланади.\nАгентлик директори молия вазирининг тақдимномаси бўйича Вазирлар Маҳкамаси томонидан лавозимга тайинланади ва лавозимидан озод қилинади. Мақоми, меҳнатга ҳақ тўлаш, тиббий ва транспорт хизмати кўрсатиш шартлари бўйича вазирнинг ўринбосарига тенглаштирилади. Қолган ходимларга Молия вазирлиги ходимлари учун белгиланган меҳнатга ҳақ тўлаш шартлари татбиқ этилади.\nТашкил этилаётган органнинг асосий вазифалари қуйидагилардан иборат:\nҲужжат “Халқ сўзи” газетасида чоп этилган ва 3.08.2019 йилдан кучга кирди.\nСуғурталовчиларнинг жами капитали 2,4 баравар ошади\nЎзбекистонда электрон суғурта полислар жорий этилади\n2022 йилга келиб суғурта соҳасининг ЯИМдаги улуши икки баравар ошади


Руҳида исëнлар бор шоирнинг\nКанадада яшаëтган ўзбек шоири Холдор Вулқон.\n“Қачон қарасам шу жойда турганинг турган. Ўтган сафар оппоқ гулли кўйлакда эдинг. Нақадар ярашар эди сенга ўша кўйлак! Мана орадан шунча кунлар, шунча ойлар ўтибди ҳамки, сен ҳамон ўша жойдасан. Фақат кўйлагинг бошқа. Қулоқларингда қизил балдоқлар. Кимнидир кутасан. У эса келмайди. У ҳақда шунчалар оғир хаёлларга чўмасанки, лаълдек товланаётган қизил балдоқларингни қушлар чўқиб кетса ҳам эътибор бермайсан. Уни шунчалар қаттиқ севасанми? У ким? Кимни бунчалар қаттиқ севиб қолдинг, деразам ёнида ўсган гилос?..”\nБу сатрлар Ўзбекистонда сўз рассоми дея таърифланадиган ажойиб шоир Холдор Вулқон қаламига мансуб.\nДемак, бугунги меҳмонимиз шоир Холдор Вулқон\nШоирнинг таржимаи ҳоли\nШоир Холдор Вулқон, 1959 йилнинг 3 майида Андижон вилоятининг Олтинкўл тумани Маслаҳат қишлоғида дунёга келган. 1975 йилда илк шеърий машқлари чоп этилган. Ўзбекистон Миллий университети (собиқ ТошДУ) филология куллиётини тамомлаган. Тошкентдаги нуфузли нашриётларида “Туманли далалар қўшиғи”, “Лайлатул қадр” ва “Тунги лайлакқор” шеърий тўпламлари нашр қилинган. 1999 йилдан бери Ўзбекистон ёзувчилар уюшмаси аъзоси. 2005 йилги Андижон воқеаларидан сўнг Ўзбекистонни тарк этишга мажбур бўлган. Ҳозир хориж давлатларидан бирида яшайди.\n“Чексиз кенгликларга кетаман”\nҒурбат саҳросининг барханларида,\nЖилмайиб йиғловчи, йиғлаб жилмайгувчи,\nЎлтирарсан балки меҳробда ёлғиз,\nСўлим сукунатда номозинг ўқиб.\nСалқин кўчаларда юзларинг кесар,\nКўз ёшлар суюлган олмосдай оқиб.\nОвозсиз йиғларсан ҳувиллаб ётган,\nДайди шоир аканг ҳовлисида куз,\nОзодлик: Холдор ака, сиз ўзбек адабиётига туманли далалар куйчиси, манзара шоири сифатида кириб келгансиз. Аммо эшиттиришимиз аввалида ўқиган шеърингиздан биз бошқа Xолдор Вулқонни – армонли соғинч шоирини кашф қилаяпмиз.\n- Соғинч, ҳижрат, ҳижрон шоирларнинг манглайига битилган бир ëзув экан десам бўладида. Шу сингари бизнинг ҳам манглайда бор экан ватанни соғиниб яшаш. Энди бу ҳам Худонинг ҳикмати билан бўлса керак дейманда. Чунки ватаннинг қадрига етиш учун уни ташқаридан кўрган одам ва ташқарида қолган одам ватаннинг қадрига етар экан.\nОзодлик: Холдор ака, Ўзбекистонда яшаётган пайтингизда “Ҳижрат” деб номланган бир шеър ёзган экансиз.\n- Чексиз кенгликларга кетаман,\nХайр, Холдор Вулқон -\nМана шу шеърда кейинги ҳаётингизни башорат қилгандай кўринасиз.\n- Бу шеър 1987 йил апрел ойида ëзилган. Ўзбекистонда ëзганман. Маслаҳат қишлоғида ëзилган бу шеър. Ўша пайтдаги адолатсизликлар, ноҳақликлар, адабиëт майдонидаги неформатлик, ҳақ сўзни айтиб юрганимиз учунми турткилашлар, бошқалар сабаб бўлгандир бу шеърнинг дунëга келишига. Лекин бу ерда ҳижрат маъноси рамзий маънода бақо оламига. Лекин энди бу башоратдай бўлиб қолган экан сиз айтмоқчи. Ҳижратга юзландик қаранг энди. Шунақа бўларканда. Нима ëзсанг, сал эҳтиëт бўлиш керакми дегандай эҳтиëт бўлиб ëза олмайдию шоир одам. Нима руҳи буюрганини ëзадида энди.\nОзодлик: Мана ҳижратга юз тутдингиз. Ҳижрат сизга нима берди шоир сифатида?\n- Бу жуда яхши савол экан. Нималардир ëздик. Албатта ватанда юрсак яхши эди. Лекин ватанда биз бугунги ëзган асарларни ëза олмаган бўлардик деб ўйлайман. Чунки у ерларда, оëқ-қўли боғланган бир жамиятда шоир озод яшаб, озод ëза олмайди. Шоир одамга озодлик керак. Шу кунгача иккита роман ëзилди, бешта қисса ëзилди, шеърий китоблар ëзилди.\nОтмоқда ёмғирли Истанбул тонги,\nСоғиндим Масжиду минорларингни,\nКема чайқалади, ғижирлар эшик,\nБизни аллалайди кемага қўшиб,\nМен уйғоқ боқаман кенгликлар тамон,\nҒамларга тополмай бўйинтуруқлик,\nСув юзида ярим кўриниб турган,\nШоирлик юки ёки шоир сиёсатнинг ичида бўлиши керакми?\nОзодлик: Холдор ака, бир суҳбатимизда “Одамлар шоирдан ҳақиқат излайди, ҳақиқатни талаб қилади”, деб айтган эдингиз. Нимага шундай? Нима шиор ҳақиқатни чўнтагига беркитиб олганми? Ёки унинг одамлардан ҳақиқат қарзи борми? Нега одамлар шоирдан исёнкорликни талаб қилади?\n- Бу ҳам қизиқ савол. Шоир одам, биласизми бу Худо юборган, ерга ëқиб қўйган чироқлари деса бўладида шоирларни. Булар йўлларни ëритиш учун Оллоҳ томонидан юборилган. Уларнинг баъзиларини ўчиришади, лекин ўчира олмайдиганлари ҳам бор. Мана тарихда ҳам қадимда шоирлар золимларнинг юзига тик қараб ҳақиқатни айтганлар ва керак бўлса қатлгоҳларда қурбон бўлиб кетганлар. Мана шуни халқ билади. Шоир халқни етаклайдиган зиëлиларнинг ҳам тозаси бўладида. Унинг руҳида шундай нарса бўлади. Руҳида бўронлар, руҳида исëнлар бор шоирнинг. Мана шунинг учун халқ умидвор қарайди, кўз тикади.\nОзодлик: Энди мана шу айтганларингиздан келиб чиққан ҳолда бугунги Ўзбекистон ичкарисидаги адабиётни қандай баҳолайсиз?\n- Ҳар қандай қийинчилик бўлса ҳам, ҳар қандай зулм бўлса ҳам, ҳар қандай тақиқлар бўлса ҳам барибир шоир одам шеърларини ëзаверади. Ҳамма ерда ëзаверади. Бугунги кунда ҳам ўзбек адабиëти тирик ва уни ўлди деб башорат қилаëтганлар адашади. Мен биламанки, шундай зўр шоирларимиз бор Ўзбекистонда. Улар бугунги зулм, золимлар нимасидан қўрқиб баъзи бир нарсаларни очиқ ëза олмасалар-да, албатта ëзиб-ëзиб қолдириб кетадилар. Энг гўзал қалбидаги дурдоналарни, ғалвирда қолган йирик-йирик дурдоналарни қолдириб кетади. “Сайғоқ” деган бир шеърни ўқий бўлмаса.\nËвузлардан безиб чекинган жойинг,\nЖазирама саҳро бепоëн қумлик,\nҚутурган аждардек гоҳида қуюн,\nЯйдоқ кенгликларда қилармиш шумлик?\nЗавр қумтепалар ортида оқшом,\nО, сайғоқ, бегунох, қувғинди жонивор,\nМени ҳам қувлашар саҳролар аро,\nЗаъфарон уфқларда чопаман бадар,\nБошимда шохимнинг йўқлиги - айбим.\nОзодлик: Холдор ака, мана шу “Сайғоқ” деб номланган шеърингизни ўқиб туриб, менда бир қатор саволлар пайдо бўлди. Мана ша саволлардан биринчиси: Сизни Ўзбекистонни тарк этишга нима мажбур қилди?\n- Энди Ўзбекистонда кейинги пайтларда менга нисбатан ҳар хил тазйиқлар кучайиб кетди. Аввал ҳам менинг мухолифатга бўлган хайрихоҳлигимми сабаб доим мен таъқиб остида бўлганман. Ëзган асарларим ҳам кўп қийинчиликлар билан давраларда доим четлатилиб юрганман. Лекин мен ундан ҳеч хафа бўлмас эдим. Бундан хурсанд ҳам бўлардим баъзан. Чунки ўзимнинг ички, руҳан озодлигимни ўзим яхши кўрардим. Менинг у ердан чиқиб кетишимга кейинги пайтларда умуман чидаб бўлмай қолдида. Ҳар хил тазйиқлар кучайиб кетиб қолди. Мен ўзим учун эмас оиламни хавфсиз жойга кўчириш мақсадида шундай қилдим.\nОзодлик: Мен ҳурмат қилган шоирлардан бири “Шоир сиёсатчига айланган пайтда сиёсат ҳам ўлади, шеърият ҳам”, деган гапни айтган эди. Балки шоирлар сиёсатга аралашсалар ҳам, сиёсатнинг ичига кирмаганлари маъқулроқ бўлармиди?\n- Менинг нуқтаи назарим шундайки, шоир одамнинг сиëсатдан ажраши жуда қийин. Унинг ўзи ҳаракат қилиб ажрайман деган тақдирда ҳам барибир сиëсат билан яшайди. Ҳамма одам сиëсат билан боғлиқ. Сен сиëсат билан шуғулланмасанг, сиëсат сен билан шуғулланади дейдию. Шу сингари шоир одам ҳам бошқалар сингари оддий одам. У ҳам жамиятда бўлаëтган адолатсизликлар, ноҳақликларга бефарқ қараб тура олмайди. Мана энг катта сабаб шу. Бўлмаса, у мақтаб-мақтаб, менинг ҳам қўлимдан келади, менга ҳам айтишган “достон ëзмайсанми каттага бағишлаб” деган гаплар ҳам бўлган. қўлимдан келарди ўша достонни ëзиш чиройли қилиб. Лекин мен унақа қилиб буюртмага ëза олмайман.\nДарахт менга йўл бўшатади\nМактубларин олис - олисга\nОлиб кетар почтачи сойлар.\nСиёҳ, дастгоҳ, қалам, довотсиз,\nХатларини ҳеч ким ўқимас,\nОзодлик: Холдор ака, Худо ол қулим, деб сизга яна янги ҳаёт бағишласа, қайта туғилсангиз, яна шоирлик йўлини танлаган бўлармидингиз?\n- Албатта. Мен ҳеч ҳам хафа эмасман ҳаëтимдан. Ҳақиқат ахтариб қилган, адолат учун қилган озми кўпми курашларим, бошқалар шеърият билан омухта бўлиб, ҳаëтим билан боғлиқ бўлганлиги учун ҳам мен хурсандман. Чунки мен ҳаëтимда фақат яхшилик қилдим элга, халойиққа, одамларга. Мен яна қайта агар дунëга келадиган бўлсам, яна худди шу ҳаëтни Худодан сўраган бўлардим. Чунки мен гўзал, яхши ҳаëт кечириб ўтдим. Қийинчиликлар, бошқалар бўлса ҳам халқ томонида турганим менинг энг катта бахтим.\nОзодлик: Шоирлик сиз учун нимани англатади?\n- Шоирлик халқ ҳимоясида турадиган буюк мартаба бу. Худо юқтирган мартаба бу. Шунинг учун ҳам шоирлик бир буюк нарсаки, бу подшодан ҳам буюк турадиган нарса. Буни ҳеч ким олиб қўя олмайди. Шуниси билан қизиқда бу шоирлик мартабаси. Золимлар тортиб олиб қўя олмайди унинг тожини ëки тахтини.\nКузги шамол ва маҳзун хаёл,\nБалки сен ҳам муҳожир қушдай,\nСувлар йиғлар югуриб қумда.


Моуриньо Сардор Озмунни «Рома»да кўрмоқчи\nЭрон миллий жамоаси ҳамда «Зенит» клуби форварди Сардор Озмун ёзги трансфер ойнасида Россия клубини тарк этиши кутилмоқда.\nCorriere dello Sport’нинг ёзишича, эронлик ҳужумчи янги мавсумни Италия А Сериясида бошлаши мумкин. Озмун «Рома» клуби трансфер қизиқишлари доирасига тушган. Римликлар янги бош мураббийи Жозе Моуриньо Андреа Белоттини «Торино»дан трансфери амалга ошмаса, ҳужум чизиғини кучайтириш учун Сардор Озмунни таклиф этмоқчи.\nАввалроқ, Рим клуби босниялик форварди Эдин Жекони трансферга қўймоқчи экани ҳақида хабар берилганди.\nМаълумот учун, 26 ёшли форслар ҳужумчиси Россия Премьер-лигаси жорий мавсумида 24 ўйинда 19та голга муаллифлик қилган.


Ўзбекистонда янги туғилган чақалоқни коронавирус инфекциясига текшируви туғилгандан сўнг 12-24 соат ўтгач амалга оширилади. Коронавирусга қарши курашиш штаби аъзоси Барно Абдусаматова АОКАда ўтказилган брифингда шу ҳақдаги саволга жавоб берди.\n«Натижаларни тасдиқлаш учун такрорий тест 24 соатдан кейин амалга оширилади. Текширув учун биоматериал сифатида бурун-ҳалқум ёки оғиз-ҳалқумдан суртма олинади. Янги туғилган чақалоқларда коронавирус инфекцияси ҳолатлари нисбатан кам қайд этилган, барча ҳолатлар енгил шаклда кечган», деди у.\nУнинг таъкидлашича, тадқиқотлар натижаларига кўра, болалар ва ўсмирлар ушбу вирусни юқтириб олиш эҳтимоли худди катталарники билан ўхшаш.\n«Шунинг учун улар, катталар сингари, бир хил барча санитария гигиена ва хавфсизлик қоидаларига риоя қилишлари (қўлларини ювиш, ниқоб кийиш, гавжум жойларга ташриф буюрмаслик, ижтимоий масофани сақлаш) керак», деди штаб аъзоси.\nБундан ташқари, коронавирус касаллиги болаларда кўпинча клиник симптомсиз ёки енгил кечиши ва улар касаллик тарқатувчига айланишлари мумкинлиги ҳақидаги саволга ҳам жавоб қайтарилди.\n«Болаларда касаллик келтириб чиқарадиган Covid-19 касаллиги кўпчилик ҳолатларда енгил ёки клиник белгиларсиз (симптомларсиз) кечса ҳам, улар ушбу вируснинг асосий тарқатувчиларидан бири бўлишлари ва улар ўз оилаларидаги катталарга, айниқса хавф остидаги гуруҳлардаги қариндошларига юқтириши ва аҳоли ўртасида касалликни кўпайишига олиб келиши мумкин.\nКўпгина давлатлар олимлари изланишлари натижаларига кўра, коронавирус симптомлари бор болалар организмларида вирус 20 кун давомида, симптомсиз кечадиган болаларда эса 14 кун давомида ишлаб чиқариб турилган. Демакки, улар шу кунлар давомида ўзлари билмаган ҳолда атрофдагилар учун хавфли бўлишган. Ушбу изланишлар натижаларига кўра Корея давлатида кўпгина ота оналар ва ўқитувчилар касалликни болаларидан юқтиргани аниқланган.\nШу сабабли пандемия тарқалиши олдини олиш учун болалар қатнайдиган ўқув муассасаларда тиббий ҳамда санитар эпидемиологик назоратни кучайтиришимиз лозим», деди Абдусаматова.\nССВ: Британча штамм илк бор қайд этилган бемор 12 кунда тузалиб чиққан\nДунёда коронавирус қурбонлари сони 2,5 миллиондан ошди


Қозоғистон Президенти Савдо ва интеграция вазирни қабул қилди\n6 Январь 18:38\nNUR-SULTAN. Kazinform – ҚР Президенти Қасим-Жомарт Тоқаев Савдо ва интеграция вазири Бақит Султановни қабул қилди, деб хабар беради Ақорда.\nҚасим-Жомарт Тоқаевга ўтган йили савдо тизимини ривожлантириш натижалари, шу жумладан ташқи ва ички савдони кенгайтириш бўйича кўрилган чора-тадбирлар тўғрисида маълумот берилди.\nУчрашув чоғида Қозоғистон салбий ўзгаришларга қарамай, экспорт қилинадиган нефтдан ташқари йўналишда ижобий тенденцияни сақлаб қолгани қайд этилди. Президент Қозоғистон маҳсулотларининг экспорт бозорини кенгайтириш ва унинг рақобатбардошлигини ошириш муҳимлигини таъкидлади.\nБу йил Қозоғистон Евроосиё иқтисодий иттифоқига раислик қилади. Шу билан бирга, бизнинг мамлакатимиз Евроосиё интеграциясини ривожлантиришга, савдо тўсиқларини бартараф этишга, товарлар ва хизматларнинг эркин айланишига катта аҳамият беради.\nИчки савдо соҳасига келсак, Қасим-Жомарт Тоқаев Бақит Султановга миллий савдо тизимини яратиш, бозорни маҳаллий маҳсулотлар билан тўлдириш учун шароит яратиш ва ушбу соҳанинг барқарор ривожланишини таъминлаш бўйича сифатли ва тезкор ишлашни буюрди. Тизим Ўзбекистон, Қирғизистон, Тожикистон ва Россиядаги улгуржи ва тарқатиш марказлари тармоғидан ташкил топган Евроосиё савдо тармоғининг асосини ташкил қилиши керак.\nДавлат раҳбари Савдо ва интеграция вазирига Қозоғистоннинг ички маҳсулотлар бозорларини кенгайтириш мақсадида Евроосиё иқтисодий иттифоқи доирасида ва учинчи давлатлар билан ҳамкорлик лойиҳаларида иштирок этиш учун савдо-логистика салоҳиятини кучайтириш бўйича чоралар кўришни буюрди.\n#Қабул #ҚР Савдо ва интеграция вазирлиги


13:36 / 21.01.2017\nДональд Трамп инаугурацияси вақтида ва ундан кейин Вашингтондаги президент марказида норозилик акциялари бўлиб ўтди. The Daily Beast нашрининг маълум қилишича, намойишчиларнинг кичик қисми полициячиларга тош, шиша идиш улоқтиришган ва баррикадалар қуришган.\nПолиция бунга жавобан ёруғлик-шовқинли гаранаталар ва кўзни ёшлатувчи газ қўллаган. Полиция тартибсизликларда иштирок этган бир неча юз "фаол" иштирокчиларни қайд қилди, тинч намойишчилар эса минглаб кишини ташкил қилган.\nҚуйидаги суратларда Трампга қарши норозиликлар акс этган.


Бухорода автомобиллар Ўзбекистон байроғи рангига бўялди - UzNews.uz\n31 августа, 16:31 385 0\nБухорода автомобиллар Ўзбекистон байроғи рангига бўялди\nЙҲХББ байрам муносабати билан Spark ва Lacetti’ларини байроқ тусида бўяган ҳайдовчилар бўйича изоҳ берди.\nИжтимоий тармоқларда Ўзбекистон байроғига бўялган Spark ҳайдовчиси жаримага тортилгани ҳақида хабарлар тарқалди.\nЙҲХББ Ахборот хизмати хабарига кўра, 31 август куни Бухоро шаҳрида Spark ва Lacetti автомобиллари ҳайдовчилари транспорт воситасининг кузов қисмини Мустақиллик байрами муносабати билан бир неча хил рангларга бўяб шаҳар ҳудудида ҳаракатланган.\n“Мазкур ҳайдовчилар ЙПХ ходимлари томонидан тўхтатилиб, қоидалар бўйича тушунтиришлар берилган. Ходимлар ҳайдовчиларни Мустақиллигимизнинг 30 йиллик байрами билан табриклаб, оқ йўл тилашган. Ҳайдовчилар огоҳлантирилиб, уларга нисбатан ҳеч қандай жарима белгиланмаган”, - дейилади хабарда.\nИжтимоий тармоқларда тарқалган бошқа фотолардан англашилишича, ҳайдовчи кейинроқ Spark’ини ювдириб ташлаган.


АҚШ генерали Томми Фрэнкс бугун Бишкекка бориб, Қирғизистон президенти Асқар Акаев билан ҳарбий ҳамкорлик масалаларини муҳокама қилди.\n19 январ 2021, Тошкент вақти: 07:39\nАҚШнинг Афғонистон, МО ва Форс кўрфазидаги қўшинлари қўмондони генерал Фрэнкс президент Акаевга Афғонистонда АҚШ етакчилигида олиб борилаётган ҳарбий амалиётларни қўллаб-қувватлаётгани учун миннатдорчилик изҳор этди. Айни вақтда расмий АҚШ етакчилигидаги ҳарбий коалиция Афғонистон ҳудудида кутилганидан кўпроқ вақт давомида қолиши мумкинлигини айтди. Фрэнкс, шунингдек, аксил-террор кампания натижасида Ал-Қоида тармоғи ва Ўзбекистон исломий ҳаракатининг таъсири анча камайгани, Афғонистонда эса хавфсизлик ўрнатиш борасида кўплаб тадбирлар амалга оширилганини қайд этди.\nФрэнкснинг Қирғизистон мудофаа вазири ҳамда миллий хавфсизлик кенгаши раҳбари билан учрашиши режалаштирилган. Кун тартибига, шунингдек, халқаро аксил-террор коалицияга қарашли 2 минг аскар жойлаштирилган Манас авиабазасига ташриф қилиши киритилган.\nФрэнкс Қирғизистонга Қозоғистондан, президент Нурсултон Назарбоев билан кечаги учрашувидан сўнг борди.


Кондиционерлашнинг перцизион тизми фаолиятнинг ишончлилиги бинодаги ҳароратга боғлиқ бўлган сервер бинолари, маълумот марказлари, лабараториялар ва бошқа корхоналарда қўлланилади.\nПрецизион кондиционерлаш тизимини лойиҳалаш\nПрецизион кондиционерлаш тизимни бевосита лойиҳалаш қуйидаги ишларни амалга ошириш билан боғлиқ:\nЗарур ускуналар тури ва миқдорини аниқлаш. Ускуналарни ҳар бир лойиҳа учун алоҳида танлаш. Бир бинога мос келган лойиҳа анашу ҳудудда жойлашган ва ўхшаш соҳада фаолият олиб борувчи бошқа бинога мос келмаслиги мумкин. Бу бино микроиқлимига таъсир ўтказувчи кўплаб омиллар билан изоҳланади.\nКондиционерлашнинг прецизион тизимининг таркибий қисми прецизион кондиционерлар ҳисобланади. Булар юқори технологик кондиционерлар хонадаги ҳароратни ўта юқори аниқликда – аниқлик бир даражага тенг – ушлаб турувчи қурилмадир. Шунингдек, бу кондиционерлар хонадаги ҳаво намлигини ҳам ушлаб туриш имконига эга, бунда хатолик кўпи билан 2% ни ташкил қилади. Бундай кондиционерлар бошқалари билан солиштирилганида тежамкорроқ. Бироқ бу “устунлик” уларнинг қувватига таъсир ўтказмайди, аксинча, прецизион кондиционерлар катта хоналарни ҳам сифатли совутишни таъминлай олади. Бундай тизимнинг таркибий қисми бўлган инвенторли кондиционерлар монтаж қилиш ва, албатта, электр энергияси учун ҳаражатларни тежайди. Шунингдек, бундай кондиционерларни қўллаш прецизион кондиционерлаш тизимни лойиҳалаш усуллари ва имкониятларини кенгайтиради.\nТашқи ва ички ҳарорат даражасини аниқлаш. айнан ҳарорат ва ҳарорат ўзгаришлари охир оқибат хонада юқорида кўрсатилган турларнинг қайси бири қўлланилиши ва бундай юқори технологик ускунанинг ишлаш самарадорлигига таъсир ўтказади.\nБинонинг техник ва меъморий ўзига хосликларини аниқлаш.\nБарча зарур ҳисобларни амалга ошириш. Сотиб олинган ускуна қанчалик сифатли бўлмасин ва тузилган лойиҳа қанчалик мукаммал кўринмасин, аниқлик ҳар доим биринчи ўринда.\nАгар сизга кондиционерлашнинг прецизион тизимини лойиҳалаш лозим бўлса, бунда Server Service компанияси сизга ёрдам беради! Биз учун барча шартлар ва буюртмачининг истакларини аниқлаб олиш кифоя, қолганини сиз учун биз амалга оширамиз. Барча мутахссисларимиз прецизион кондиционерлаш тизимларини лойиҳалашда кўп йиллик тажрибага эга, шунинг учун биз доимо натижа юқори сифатли бўлишини кафолатлай оламиз.


«Республика ёш кимёгарлар форуми» ўтказилади ва...\n«Ўзкимёсаноат» акциядорлик жамияти томонидан Бошқарув раисининг тизимдаги корхона ва ташкилотларнинг ёшлар етакчилари билан учрашуви ташкил этилди. Видеоконференцалоқа орқали ўтказилган учрашувда «Ўзкимёсаноат» АЖ тизимидаги корхона ва ташкилотлар ёшлар етакчилари, корхона раҳбар-ходимлари ва фаол ёшлар иштирок этди.\nУчрашувда Ёшларни қўллаб-қувватлаш ва аҳоли саломатлигини мустаҳкамлаш йилида амалга ошириладиган устувор вазифалар муҳокама қилинди ва ёшлар етакчиларининг таклифлари тингланди. Мамлакатимиз кимё саноати ва тизимдаги корхоналар фаолиятини янада ривожлантириш борасида ёшлар етакчилари томонидан билдирилган таклифлар қўллаб-қувватланди.\nХусусан, ёшлар томонидан Д.И.Менделеев номидаги Россия кимё-технологиялари университети Тошкент шаҳридаги филиалида Тошкент шаҳри ва республика олий ўқув юртлари, ўрта махсус таълим муассасаларининг кимё соҳаси бўйича талаба ва мутахассислари, кимё ва биологияга ихтисослаштирилган мактаблар ўқувчиларини жалб қилган ҳолда «Республика ёш кимёгарлар форуми»ни ташкил этиш ва тизим корхоналарида фаолият юритаётган, талабаликка қабул қилинган салоҳиятли ёшларни қўллаб-қувватлаш ва тизим учун кадрлар захирасини яратиш мақсадида «Ўзкимёсаноат» стипендияси»ни таъсис этиш бўйича берилган таклифлар қўллаб-қувватланди. «Республика ёш кимёгарлар форуми»ни ташкил этиш ва «Ўзкимёсаноат» стипендияси»ни таъсис этиш бўйича масъулларга тегишли кўрсатмалар берилди.\n«Республика ёш кимёгарлар форуми» ҳар йил май ойининг сўнгги якшанба куни кенг нишонланадиган «Кимёгарлар куни» касб байрами арафасида ташкил этилади.\nИқтисодиёт 09/01, 15:23\n«Ўзкимёсаноат» маҳсулотлари таннархи 4,4 фоизга камайди\nИқтисодиёт 25/12, 12:28\nПрезидент ташаббуси билан қурилган мажмуа рекорд вақт ичида маҳсулот беришни бошлади\nИқтисодиёт 29/11, 10:30


Буюк Хитой девори | www.ziyouz.uz\nБош саҳифа АжойиботларБуюк Хитой девори\nЧоп этилган 21.01.2017 19.01.2017 МуаллифZiyouz.uz\nХитойнинг шимоли-ғарбий қисмида қад ростлаган, Сариқ денгиздаги Ляодун қўлтиғидан бошланиб, ғарб томон чўзилган бу мудофаа девори кўҳна Чин меъморчилигининг улкан ва ноёб намунасидир. У милоддан аввалги IV-III асрларда ҳоқон Син Ши Хуандий фармонига биноан, ташқи душманлар тажовузидан сақланиш, чегараларни мустаҳкамлаш, савдо карвонлари хавфсизлигини таъминлаш мақсадида тикланган. Бу ишга икки миллиондан ортиқ киши, жумладан, кўплаб аскарлар ва қароллар ҳам жалб этилган. Улар кеча-ю кундуз тиним билмай ишлашган. Бунёдкорлик юмушлари бир неча асрлар давомида олиб борилган. Бунинг ўзига хос сабаблари бор. Аввало, деворга илк тамал тоши қўйилган даврда қурилиш техникалари ривожланмаган, иккинчидан, у вақт ўтгани сайин қор-ёмғир ва шамоллар таъсирида емирилган. Устига-устак, ёғийлар кўп бор ҳужум қилиб, айрим қисмларини бузиб кетишган. Шунга қарамай, девор милоддан аввалги II ва I асрларда ғарбга томон 500 километрга узайтирилган. XIV-XV асрларда уни қуриш ва мустаҳкамлаш ишлари давом эттирилган. 1953 йили эса Пекинга яқин бўлаги таъмирланган.\nБуюк Хитой девори икки қаватли бўлиб, баландлиги 6,6 метр, айрим жойлари бундан-да баландроқ. Пойдеворининг кенглиги – 6,5 метр, устки қисминики – 5-5,5 метр. Узунлиги қарийб 6 минг километрга тенг. Девор мамлакат пойтахти Пекин шаҳридан 40-45 километрча шимоли-ғарбда жануби-ғарбга бурилади, сўнгра Суъжоу шаҳридан ўтиб, Гансу ўлкасидаги Сзяюйгуан қалъасида тугайди. У тарошланган қаттиқ ва рангдор тоғ жинслари, ғиштлар ҳамда лойдан кўтарилган. Ҳар 60-100 метрда миноралар, муҳим стратегик аҳамиятга эга ҳудудлар ва тоғли йўллар ёқасида истеҳкомлар мавжуд бўлган. Иншоот ниҳоятда қалинлиги боис устидан жанг аравалари, отлиқ қўшинлар бемалол саф тортиб ўтишган.\nБу девор ҳақида талай достон ва ривоятлар ҳам тўқилган. Улардан бирида айтилишича, қурилиш бошланган дастлабки кезларда иш юришмай, девор ўз-ўзидан қулаб тушаверибди. Бундан ажабланган ҳоқон кўпни кўрган алломаларни машваратга тўплаб, маслаҳат қилибди. Шунда донишмандлар оқсоли ҳеч кимнинг хаёлига келмаган ғалати бир таклиф киритибди. Аниқроғи, девор остига эндигина турмуш қурган йигит ёки қизни кўмиб, қурбон қилиш зарурлигини, ана шундагина муддаога эришиш муқаррарлигини айтибди. Ҳоқон амрига кўра, мулозимлар ниҳоятда гўзал қизга уйланаётган Ван исмли бир йигитни топиб келишибди. Сўнгра уни мўмиёлаб, девор остига кўмишибди. Қарабсизки, истеҳком қуламайдиган бўлибди, бора-бора узунлиги ўн минг ли (тўрт миллион метр)га етибди. Алқисса, у хитой тилида “Ван ли чонгчанг” деб номланибди. Бу “Ўн минг ли узунликка эга девор” деган маънони англатади. Унга Ваннинг оти қўшилгани учунми, кейинчалик Хитойда бу исм рамзий маънода кенг тарқалиб кетади.\nБуюк бобокалонимиз Алишер Навоийнинг “Садди Искандарий” достонида эса жаҳонгир Искандар Чин мамлакатининг Қирвон Навоҳиси аҳолисини яъжуз-маъжузлар зулмидан асраш учун таркиби мис, қалай, рух, темир ҳамда тошлардан иборат мустаҳкам ва муҳташам истеҳком қурдиргани ҳикоя қилинади. Албатта, асарда “Садди Искандарий” дея тилга олинган, аслида “Буюк Хитой девори” номи билан машҳур бўлган улкан иншоотга оид маълумотлар афсонавий тарзда баён этилган. Шунга қарамай, бу далиллар мазкур деворнинг ўта қадимийлигидан ва азал-азалдан оламаро машҳурлигидан далолат беради.\nФазогирларнинг таъкидлашларича, Буюк Хитой девори коинотдан ҳам бемалол кўриниб туради. Эндиликда у турли миллату элатларга мансуб саёҳатчилар қадами узилмайдиган умри боқий зиёратгоҳлардан бирига айланган.\n← Аввалги Аввалги “Hilol-nashr” нашриётининг марказий китоб мажмуаси очилди\nКейинги → Кейинги: Туркия: парламент бошқарувидан президентлик тизими сари